Asetenam Nsɛm: Onyankopɔn a Mabɛn No no Yɛ Ma Me | Adesua\nKENKAN WƆ Afrikaans Cambodian Chitonga Cibemba Cinyanja Dangme English Ewe French Ga Garifuna Greenlandic Italian Kikaonde Kikongo Kiluba Kimbundu Kisonge Kongo Kwangali Kwanyama Lamba Laotian Lingala Lunda Luvale Maltese Mambwe-Lungu Mauritian Creole Myanmar Nahuatl (Central) Nahuatl (Northern Puebla) Ndebele Ndonga Ngabere Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Silozi Spanish Swahili (Congo) Swati Tahitian Totonac Tshiluba Tsonga Tswana Twi Umbundu Venda Xhosa Zulu\nOnyankopɔn a Mabɛn No no Yɛ Ma Me\nMEDII mfe nkron no, manyɛ tenten bio. Ɛnnɛ madi mfe 43, na me tenten nyinaa yɛ mita baako (anammɔn mmiɛnsa). Bere a m’awofo huu sɛ merenyɛ tenten bio no, wɔhyɛɛ me nkuran sɛ memmɔ me ho mmɔden wɔ abrabɔ mu sɛnea ɛbɛyɛ a meremfa m’adwene nsi tenten a manyɛ no so. Nea ɛbɛyɛ na merentena hɔ kwa no, mehyɛɛ dwa wɔ yɛn fie anim, na na metɔn nnuaba. Ná mehwɛ ma ɛhɔ yɛ kama bere nyinaa, enti na nnipa pii ba bɛtɔ me nneɛma.\nNokwasɛm ne sɛ, adwumaden a na meyɛ no ansesa nneɛma ahe biara. Ná meda so ara yɛ tiatiaa, na na mebrɛ ansa na matumi ayɛ nneɛma nketenkete mpo. Sɛ mereyi adeɛ afi soro wɔ sotɔɔ mu a, na gye sɛ metwe me mu. Ɛte sɛ nea nnipa a wɔyɛ atenten nko ara na wɔyɛɛ biribiara maa wɔn wɔ wiase. Me tebea no ma medii awerɛhoɔ, nanso bere a medii mfe 14 no, nneɛma sesae.\nDa koro, Yehowa Adansefo mmaa mmienu bi bɛtɔɔ nnuaba no bi, na wɔkaa sɛ wɔne me bɛsua Bible. Ankyɛ na mehuu sɛ Yehowa ne n’atirimpɔ a mabɛhu no ho hia koraa sen sɛ mɛdwene ho sɛ manyɛ tenten. Ɛno boaa me paa. Kyerɛwsɛm a m’ani bɛgyee ho paa ne Dwom 73:28. Kyerɛwsɛm no fã a ɛdi kan ka sɛ: “Onyankopɔn a mɛbɛn no no yɛ ma me.”\nYɛn abusua no tu fii Côte d’Ivoire kɔɔ Burkina Faso mpofirim, na nneɛma sesae wɔ m’asetena mu. Mpɔtam a na yɛte wɔ Côte d’Ivoire no, na nkurɔfo taa hu me wɔ baabi a metɔn nnuaba no. Nanso baabi a yɛaba yi deɛ, na mayɛ ɔhɔho, na na me ho yɛ nnipa pii nwonwa. Ná nkurɔfo tumi hwɛ me saa, enti mehyɛɛ dan mu nnawɔtwe pii. Afei mekaee sɛ ɛyɛ ma me paa sɛ mɛbɛn Yehowa. Enti mekyerɛw Yehowa Adansefo baa dwumadibea no, na wɔmaa obi baa me nkyɛn. Ɔsɛmpatrɛwfo bi a wɔfrɛ no Nani na ɔbaa me nkyɛn. Ná ɔte moto so.\nSɛ wonam dɔtekwan a ɛwɔ yɛn hɔnom no so a, dɔte no tumi yi wo hwe fam, na sɛ ɛdu osutɔbere a, atɛkyɛ nko ara. Sɛ Nani reba ne me abɛsua ade a, na moto no taa de no hwe ase, nanso wampa abaw. Da bi deɛ, ɔkaa sɛ me ne no nkɔ Kristofo nhyiam. Mehuu sɛ wei bɛma mafi fie ma nnipa pii apu abɛhwɛ me. Afei nso sɛ me ne no tena ne moto no so a, na ɛbɛma emu ayɛ duru na ama ne ka nso ayɛ den. Ne nyinaa akyi no, mepenee so. Mekaee kyerɛwsɛm a m’ani gye ho paa no fã a ɛto so mmienu no. Ɛka sɛ: “Awurade Tumfoɔ Yehowa na mede no ayɛ me dwankɔbea.”\nƐtɔ da bi a, na me ne Nani nyinaa te hwe atɛkyɛ no mu, nanso sɛ yɛkɔ Kristofo nhyiam a na yɛn ani gye, enti yɛn abam ammu. Sɛ mehwɛ sɛnea anuanom yi wɔn yam sere kyerɛ me wɔ Ahenni Asa so ne sɛnea menam abɔnten a nkurɔfo hwɛ me no a, mehu sɛ nsonsonoe kɛse wom! Abosome nkron akyi no, mebɔɔ asu.\nKyerɛwsɛm a m’ani gye ho paa no fã a ɛto so mmiɛnsa no ka sɛ, “Mɛka ne nnwuma nyinaa ho asɛm.” Ná menim sɛ asɛnka adwuma no bɛyɛ den ama me paa. Meda so ara kae bere a edi kan a mekɔɔ afie afie asɛnka no. Mmofra ne mpanyimfo nyinaa pu bɛhwɛɛ me, na wɔdii m’akyi suasuaa sɛnea menantew no de dii me ho fɛw. Ɛhaw me paa, nanso bere a mekaee sɛ wɔhia Paradise sɛnea me nso mehia no, mekɔɔ so kaa asɛmpa no.\nMenyaa sakre a ɛwɔ nan mmiɛnsa, na ɛmaa nneɛma yɛɛ mmerɛw maa me. Sɛ me ne obi rekɔ asɛnka na yɛdu bepɔ so a, na ɔpia me, na afei sɛ yɛresian a, na waforo atena sakre no so bi. Ɛwom sɛ mfiase no na ɛyɛ den ma me sɛ mɛkɔ asɛnka deɛ, nanso ankyɛ koraa na m’ani bɛgyee ho paa. Enti afe 1998 no, mebɛyɛɛ daa kwampaefo.\nMe ne nnipa pii yɛɛ Bible adesua, na wɔn mu nnan bɔɔ asu. Afei nso, me ara me nuabaa baako gyee nokware no! Sɛ mete sɛnea wɔn a maka asɛmpa no akyerɛ wɔn no renya nkɔso a, ɛtaa hyɛ me nkuran paa. Da bi, menyaa krataa bi fii Côte d’Ivoire. Saa bere no, na manya atiridiinini (malaria). Ná me ne aberante bi a ɔkɔ sukuupɔn wɔ Burkina Faso afi ase reyɛ Bible adesua wɔ pon ano, na mede no maa onuabarima bi. Akyiri yi, sukuuni no tu kɔɔ Côte d’Ivoire. Bere a metee sɛ wabɛyɛ ɔdawurubɔfo a ɔmmɔɔ asu no, m’ani gyee paa!\nAdwuma bɛn na meyɛ de hwɛ me ho? Adwumakuw bi a ɛboa wɔn a wɔadi dɛm kaa sɛ wɔbɛkyerɛ me adepam. Akyerɛkyerɛfo no baako huu sɛnea meyere me ho yɛ adwuma no, na ɔkaa sɛ, “Ɛsɛ sɛ yɛkyerɛ wo sɛnea wɔyɛ samina.” Enti wɔkyerɛɛ me. Seesei meyɛ samina a yɛde hohoro nneɛma mu ne nea yɛde si nneɛma. Nkurɔfo ani gye me samina ho paa, na wɔkamfo kyerɛ afoforo. Me ara na ɛyɛ a mede gu moto so kɔma wɔn.\nAwerɛhosɛm ne sɛ afe 2004 no, esiane sɛ na m’akyi yɛ me yaw nti, megyaee akwampae adwuma no. Nanso meda so ara kɔ asɛnka daa.\nNkurɔfo ka sɛ mepɛ sereɛ paa. Ɛsɛ sɛ mema m’ani gye efisɛ Onyankopɔn a mabɛn no no yɛ ma me.—Sarah Maiga anom asɛm.


1 Ahene 22:1-53\n22 Na wɔtenaa hɔ mfe abiɛsa a akodi amma Siria ne Israel ntam. 2 Na ɛbae sɛ afe a ɛto so abiɛsa mu no, Yuda hene Yehosafat+ kɔɔ Israel hene nkyɛn. 3 Ɛnna Israel hene ka kyerɛɛ ne nkoa sɛ: “Munnim sɛ Ramot-Gilead+ yɛ yɛn dea? Nanso yɛn de, yɛte hɔ komm a yennye mfii Siria hene nsam.” 4 Na asɛm a obisaa Yehosafat ne sɛ: “Wo ne me bɛkɔ Ramot-Gilead so ne wɔn akɔko+ anaa?” Ɛnna Yehosafat ka kyerɛɛ Israel hene sɛ: “Me ne wo nyinaa yɛ onipa biako. Me man ne wo man nso yɛ biako.+ M’apɔnkɔ ne w’apɔnkɔ yɛ biako.” 5 Na Yehosafat san ka kyerɛɛ Israel hene sɛ: “Sɛ ɛbɛyɛ a, anka bisa+ Yehowa anom asɛm ansa.” 6 Ɛnna Israel hene boaboaa adiyifo no ano,+ mmarima bɛyɛ ahanan, na obisaa wɔn sɛ: “Me ne Ramot-Gilead nkɔko, anaa minnyae?” Na wɔkae sɛ: “Kɔ,+ na Yehowa de wɔn bɛhyɛ ɔhene nsa.” 7 Ɛnna Yehosafat bisae sɛ: “Yehowa diyifo foforo biara nni hɔ bio anaa? Momma yɛmfa no so mmisa.”+ 8 Na Israel hene ka kyerɛɛ Yehosafat sɛ: “Obiako da so wɔ hɔ a yebetumi afa no so abisa Yehowa,+ nanso me de, mempɛ n’asɛm+ koraa efisɛ ɔnhyɛɛ me ho nkɔm pa bi da, na bɔne nko ara+ na ɔka. Ɔne Yimla ba Mikaia.” Nanso Yehosafat ka kyerɛɛ no sɛ: “Mma ɔhene nnka saa.”+ 9 Ɛnna Israel hene frɛɛ ahemfie mpanyimfo+ no bi, na ɔka kyerɛɛ no sɛ: “Kɔfa Yimla ba Mikaia bra ntɛm.”+ 10 Saa bere no, na Israel hene ne Yuda hene Yehosafat tete wɔn nhengua so hyehyɛ wɔn ntade+ wɔ Samaria kurow pon ano awiporowbea hɔ, na adiyifo no nyinaa gyinagyina wɔn anim reyɛ wɔn adiyifo adwuma.+ 11 Na Kenaana ba Sedekia yɛɛ dade mmɛn, na ɔkae sɛ: “Nea Yehowa aka ni,+ ‘Eyi na wode bɛpempem Siriafo no de akosi sɛ wobɛtɔre wɔn ase.’”+ 12 Adiyifo nkae no nyinaa nso hyehyɛɛ nkɔm koro no ara sɛ: “Kɔ Ramot-Gilead so na kodi nkonim, na Yehowa de wɔn bɛhyɛ ɔhene nsa.”+ 13 Na nea wɔsomaa no sɛ ɔnkɔfrɛ Mikaia mmra no ka kyerɛɛ no sɛ: “Hwɛ! Adiyifo no nyinaa de nokoro aka asɛmpa akyerɛ ɔhene, enti ma w’asɛm nyɛ sɛ wɔn de no, na ka asɛmpa.”+ 14 Nanso Mikaia kae sɛ: “Sɛ́ Yehowa te ase+ yi, nea Yehowa bɛka akyerɛ me no, ɛno ara na me nso mɛka.”+ 15 Bere a obeduu ɔhene anim no, ɔhene bisaa no sɛ: “Mikaia, yɛne Ramot-Gilead nkɔko, anaa yennyae?” Ɛhɔ ara na obuaa ɔhene sɛ: “Monkɔ na munkodi nkonim, na Yehowa de wɔn bɛhyɛ ɔhene nsa.”+ 16 Ɛnna ɔhene ka kyerɛɛ no sɛ: “Mpɛn ahe na memma wonkaa ntam sɛ nokware nkutoo na ka wɔ Yehowa din mu kyerɛ me?”+ 17 Ɛnna ɔkae sɛ: “Hwɛ, mihu Israel sɛ wɔabɔ wɔn nyinaa ahwete+ wɔ mmepɔw no so sɛ nguan a wonni ɔhwɛfo.+ Na Yehowa aka sɛ: ‘Eyinom nni wura. Enti ma obiara nsan nkɔ ne fie asomdwoe mu.’”+ 18 Ɛnna Israel hene ka kyerɛɛ Yehosafat sɛ: “Ɛnyɛ asɛm a mekae no na ɛda hɔ yi, sɛ ‘ɔrenhyɛ me ho nkɔm pa bi, na mmom nkɔm bɔne’?”+ 19 Na odiyifo no toaa so sɛ: “Enti tie nea Yehowa wɔ ka:+ Mihu Yehowa sɛ ɔte n’ahengua+ so a ɔsoro asafodɔm nyinaa gyinagyina ne nifa ne ne benkum.+ 20 Na Yehowa bisae sɛ, ‘Hena na ɔbɛkɔ akɔdaadaa Ahab ma ɔne Ramot-Gilead akɔko na watɔ?’ Afei oyi ka sɛɛ, na oyi nso aka sɛɛ.+ 21 Akyiri yi, honhom+ bi fi begyinaa Yehowa anim kae sɛ: ‘Me na mɛkɔ akɔdaadaa no.’ Ɛnna Yehowa bisaa no sɛ, ‘Wobɛyɛ no dɛn?’+ 22 Na ɔno nso buae sɛ, ‘Mɛkɔ akɔyɛ atoro honhom wɔ n’adiyifo no nyinaa anom.’+ Ɛnna Onyankopɔn kae sɛ, ‘Wubetumi adaadaa no ampa, nea worekɔyɛ no, ɛbɛyɛ yiye.+ Enti kɔ na kɔyɛ saa.’+ 23 Enti hu sɛ Yehowa de atoro honhom na ahyɛ w’adiyifo yi nyinaa anom,+ nanso mmusu na Yehowa aka afa wo ho.”+ 24 Ɛnna Kenaana ba Sedekia twiw bɛn Mikaia bɛbɔɔ no sotɔre+ bisaa no sɛ: “Ɛhefa na Yehowa honhom nam twaa me ho ne wo bɛkasae?”+ 25 Na Mikaia buaa no sɛ: “Ɛda a wobɛhyɛn pia mu+ akohintaw+ no na wubehu baabi a ɛnam bae.” 26 Ɛnna Israel hene no kae sɛ: “Momfa Mikaia nkɔma amrado Amon ne ɔhene ba Yoas.+ 27 Na monka nkyerɛ wɔn sɛ: ‘Nea ɔhene aka ni:+ “Momfa saa akoa yi nto nneduadan+ mu, na montew n’aduan+ ne ne nsu so nkosi sɛ mɛba asomdwoe mu.”’”+ 28 Ɛnna Mikaia kae sɛ: “Sɛ wosan ba asomdwoe mu paa a, ɛnde na ɛnyɛ Yehowa na ɔne me kasae.”+ Na ɔka kaa ho sɛ: “Mo nyinaa nso muntie bi.”+ 29 Na Israel hene ne Yuda hene Yehosafat kɔɔ Ramot-Gilead so.+ 30 Ɛnna Israel hene ka kyerɛɛ Yehosafat sɛ: “Mɛsakra me ho akɔ akono,+ nanso wo de, hyɛ wo ntade.”+ Enti Israel hene sakraa ne ho+ na ɔkɔɔ akono hɔ.+ 31 Ná Siria hene no ahyɛ ne nteaseɛnam so asahene aduasa abien+ no sɛ: “Mo ne akumaa anaa ɔkɛse nnko, Israel hene nko na momfa mo ani nsi no so.”+ 32 Na ɛbae sɛ bere a nteaseɛnam so asahene no huu Yehosafat pɛ, wɔkeka kyerɛɛ wɔn ho sɛ: “Ampa, Israel hene no ni.”+ Enti wɔkɔɔ no so sɛ wɔne no rekɔko. Ɛnna Yehosafat teɛteɛɛm hwehwɛɛ ɔboafo.+ 33 Enti bere a nteaseɛnam so asahene no hui sɛ ɛnyɛ Israel hene no, ntɛm ara na wogyaee n’akyi di.+ 34 Na ɔbarima bi tow n’agyan a n’ani nna, na ɛkɔwɔɔ Israel hene wɔ n’akotade no mpamee so. Enti ɔhene no ka kyerɛɛ ne teaseɛnam kafo+ no sɛ: “Dan wo nsa na fa me fi akono ha kɔ, na wɔapira me pira bɔne.” 35 Ɔko no mu yɛɛ den saa da no, na wɔde ɔhene no gyinaa teaseɛnam no mu de n’ani kyerɛɛ Siriafo no, na eduu anwummere no na wawu;+ n’apirakuru no mogya nwini guu ɔko teaseɛnam no mu.+ 36 Wɔteɛɛm kae wɔ nsra no nyinaa mu owiatɔ bere sɛ: “Obiara nkɔ ne kurow mu, obiara nkɔ n’asase so!”+ 37 Saa na ɛyɛe a ɔhene wui. Wɔde no baa Samaria, na wosiee ɔhene wɔ Samaria.+ 38 Na wɔkɔhohoroo teaseɛnam no mu wɔ Samaria abura no ho, na akraman bɛtaforoo ne mogya,+ (nguaman nso guaree wɔ hɔ), sɛnea Yehowa asɛm a ɔkae no kyerɛ.+ 39 Ahab ho nsɛm a aka, nea ɔyɛe nyinaa ne asommɛn+ fie a osii, ne nkurow a ɔkyekyee nyinaa, wɔakyerɛw wɔ Israel ahene bere so nsɛm nhoma+ no mu. 40 Na Ahab ne n’agyanom kɔdae,+ na ne ba Ahasia+ bedii n’ade. 41 Asa ba Yehosafat+ bedii Yuda so hene wɔ Israel hene Ahab afe a ɛto so anan mu. 42 Yehosafat bedii ade no, na wadi mfe aduasa anum, na odii hene mfe aduonu anum wɔ Yerusalem. Ne maame din de Asuba a ɔyɛ Silhi babea. 43 Na ɔhene no nantew ne papa Asa akwan nyinaa so, na wamman amfi ho, na ɔyɛɛ nea ɛteɛ Yehowa ani so.+ Sorɔnsorɔmmea no nko na amfi hɔ. Ɔman no kɔɔ so bɔɔ afɔre na wɔhyew afɔrebɔde wɔ sorɔnsorɔmmea hɔ.+ 44 Na asomdwoe tenaa Yehosafat ne Israel hene ntam.+ 45 Yehosafat ho nsɛm a aka, ne nnwuma akɛse ne n’akodi no, wɔakyerɛw ne nyinaa wɔ Yuda ahene bere so nsɛm nhoma+ no mu. 46 Asɔrefie mmarima nguaman+ a wɔkae wɔ ne papa Asa bere so no, otuu wɔn ase fii asase no so.+ 47 Ná ɔhene bi nni Edom;+ amrado na odii hene.+ 48 Yehosafat yeyɛɛ Tarsis+ ahyɛn a ɔde bɛkɔ Ofir akɔfa sika, nanso antumi ankɔ efisɛ ɛsɛesɛee wɔ Esion-Geber.+ 49 Ɛnna Ahab ba Ahasia ka kyerɛɛ Yehosafat sɛ: “Ma me nkoa mmɛka wo nkoa ho, ahyɛn no mu,” nanso Yehosafat ampene.+ 50 Na Yehosafat ne n’agyanom kɔdae,+ na wosiee no kaa n’agyanom ho wɔ ne nana Dawid Kurow+ mu, na ne ba Yehoram+ bedii n’ade. 51 Ahab ba Ahasia+ bedii Israel so hene wɔ Samaria, Yuda hene Yehosafat afe a ɛto so dunson mu, na odii Israel so mfe abien. 52 Ɔyɛɛ Yehowa ani so bɔne,+ na ɔfaa ne papa kwan so+ ne ne maame kwan so+ ne Nebat ba Yeroboam a ɔmaa Israel yɛɛ bɔne+ no kwan so.+ 53 Ɔsom Baal,+ na ɔsɔree no, na ɔhyɛɛ Yehowa, Israel Nyankopɔn abufuw+ sɛnea ne papa yɛe no ara.


22 “Sɛ obi kowia nantwi anaa oguan kum no anaa ɔtɔn no a, ɔde bi besi ananmu. Sɛ nantwi na owiae a, ɔmfa anantwi anum nsi ananmu, na sɛ oguan na owiae a, ɔmfa nguan anan nsi ananmu.+ 2 (“Sɛ ɔkorɔmfo+ rebu pon akowia ade+ na obi bɔ no ma owu a, onni mogya ho fɔ.+ 3 Nanso sɛ ɔbae no na owia apue a, ɛnde obedi mogya ho fɔ.) “Ɛsɛ sɛ ɔhyɛ ananmu ɔkwan biara so. Na sɛ onni hwee a, ɛnde wɔbɛtɔn no de atua nea owiae no ka.+ 4 Sɛ wohu sɛ aboa a owiae no wɔ ne nkyɛn na onwui a, nantwi oo, afurum oo, oguan oo, ɔbɛbɔ ho abien ahyɛ ananmu. 5 “Sɛ obi gyaa ne mmoa ma wɔkɔwe ne yɔnko afuw mu nneɛma anaa wɔkɔsɛe ne bobeturo a, ɛsɛ sɛ ɔde n’ankasa afuw anaa ne bobeturo mu nnepa hyɛ ananmu.+ 6 “Sɛ ogya tɔ nsɔe mu na ɛtrɛw kɔhyew awi a wɔatwa agu hɔ anaa nea esisi hɔ anaa afuw+ bi a, nea ɔsɔɔ ogya no betua nea ahyew no ka. 7 “Sɛ obi de sika anaa agyapade bi ma ne yɔnko sɛ ɔmfa nsie+ na obi kowia fi fie hɔ na wohu ɔkorɔmfo no a, ɔbɛbɔ ho abien ahyɛ ananmu.+ 8 Nanso sɛ wanhu ɔkorɔmfo no a, wɔmfa ofiewura no mmra nokware Nyankopɔn anim+ nhwɛ sɛ ɛnyɛ ɔno na ɔde ne nsa bɔɔ ne yɔnko no agyapade mu anaa. 9 Na asɛm a ɛfa mmarato+ biara ho de, nantwi oo, afurum oo, oguan oo, atade oo, biribiara a ayera a obi bɛka sɛ, ‘Ɛyɛ me de’ no, wɔmfa wɔn baanu asɛm no mmra nokware Nyankopɔn no anim.+ Nea Onyankopɔn bɛka sɛ odi fɔ no, ɛsɛ sɛ ɔbɔ ho abien hyɛ ne yɔnko no ananmu.+ 10 “Sɛ obi de n’afurum anaa ne nantwi anaa n’ayɛmmoa bi ma ne yɔnko sɛ ɔnhwɛ so na owu anaa opira anaa obi kyere no bere a obiara anhu a, 11 ɔnka ntam+ wɔ Yehowa anim sɛ ɔmfaa ne nsa nkaa ne yɔnko no agyapade.+ Ɛba saa a, aboa no wura no nnye ntom, na ɛnsɛ sɛ ne yɔnko no tua bi hyɛ ananmu. 12 Nanso sɛ obi na owiae wɔ ne nkyɛn a, ɛnde ɔnhyɛ ne wura no ananmu.+ 13 Sɛ wuram aboa na ɔtetew+ no mu a, ɔmfa ɛho adanse mmra.+ Nea aboa bi atetew no mu de, ɛnsɛ sɛ otua bi hyɛ ananmu. 14 “Na sɛ obi kɔsrɛ aboa bi fi ne yɔnko hɔ+ na opira anaa owu bere a ne wura no nni hɔ a, ɛnde ɛsɛ sɛ nea ɔkɔsrɛɛ aboa no hyɛ ananmu.+ 15 Nanso sɛ esii wɔ ne wura no anim a, ɛnde ɔrenhyɛ ananmu. Afei nso sɛ aboa no wura no de maa no gyee sika a, mpatade no nyinaa wɔ sika no mu. 16 “Sɛ ababaa bi wɔ hɔ a obiara nsa nna ne so na ɔbarima bi to no brada ne no da+ a, ɛsɛ sɛ ɔbarima no tua tiade na ɔware no.+ 17 Na sɛ ababaa no papa ka sɛ ɔremfa no mma ɔbarima no mpo a, ɛsɛ sɛ otua sika a wɔde gye mmaabun aware no.+ 18 “Mma ɔbea sumanni biara nntena ase.+ 19 “Obiara a ɔne aboa bɛda no, wonkum no.+ 20 “Nea obefi Yehowa akyi abɔ afɔre ama anyame foforo no, wɔnsɛe no.+ 21 “Nteetee ɔhɔho na nhyɛ no so,+ efisɛ mo nso na moyɛ ahɔho wɔ Egypt asase so.+ 22 “Monnteetee okunafo anaa agyanka.+ 23 Sɛ moteetee wɔn na wosu frɛ me a, metie wɔn sufrɛ;+ 24 na m’abufuw bɛdɛw,+ na mede nkrante bekunkum mo ama mo yerenom ayɛ akunafo na mo mma ayɛ nnyanka.+ 25 “Sɛ mobɔ me nkurɔfo a ahia wɔn+ bosea a, monnyɛ mo ho apoobɔfo a wɔpɛ mfaso bum. Mommfa mfɛntom biara nnka ho.+ 26 “Sɛ wugye wo yɔnko ntama sɛ awowa+ na onwini dwo a, san fa n’ade kɔma no. 27 Ɛno ara ne nea ɔde kata ne ho.+ Sɛ ne nsa anka a, dɛn na ɔde bɛda? Sɛ osu frɛ me a, metie, efisɛ meyɛ mmɔborɔhunufo.+ 28 “Nka Onyankopɔn ho abususɛm+ biara, na nnome wo man mu panyin+ biara. 29 “Ntwentwɛn wo nan ase sɛ wode wo nnɔbae ne wo nsã anaa ngo bɛma.+ Fa wo babarima panyin ma me.+ 30 Saa ara na fa wo nantwi ne wo guan abakan ma me:+ Ma ɔntena ne maame ho nnanson.+ Na da a ɛto so awotwe no, fa no ma me. 31 “Monyɛ kronkron wɔ m’anim.+ Sɛ aboa bi tetew nam mu wɔ wuram a, monnwe saa nam no.+ Montow nkyene mma akraman.+


Yohane 17 | Intanɛt So Bible| Wiase Foforɔ Nkyerɛaseɛ\nYohane Kyerɛwtohɔ 17:1-26\nMpae a etwa to a Yesu ne n’asomafo no bɔe (1-26)\nSɛ obi benya daa nkwa a, ɛsɛ sɛ ohu wo a woyɛ nokware Nyankopɔn no (3)\nKristofo nka wiase no ho (14-16)\n“W’asɛm yɛ nokware” (17)\n“Mama wɔahu wo din” (26)\n17 Bere a Yesu kaa eyinom no, ɔmaa n’ani so kyerɛɛ soro, na ɔkae sɛ: “Agya, bere no aso. Hyɛ wo ba no anuonyam, na wo ba no nso nhyɛ wo anuonyam,+ 2 efisɛ woama no ɔhonam* nyinaa so tumi,+ sɛnea ɛbɛyɛ a ɔbɛma wɔn a wode wɔn ama no no nyinaa daa nkwa.+ 3 Sɛ obi benya daa nkwa+ a, ɛsɛ sɛ ohu wo a woyɛ nokware Nyankopɔn koro pɛ+ no, na ohu Yesu Kristo+ a wosomaa no no nso. 4 Adwuma a wode ama me sɛ menyɛ no, mayɛ awie de ahyɛ wo anuonyam wɔ asaase so.+ 5 Enti afei, Agya, anuonyam a na mewɔ wɔ wo nkyɛn ansa na wiase reba no, san fa ma me wɔ wo nkyɛn.+ 6 “Nnipa a wuyii wɔn fii wiase maa me no, mama wɔahu wo din.*+ Ná wɔyɛ wo dea, ɛnna wode wɔn maa me, na wɔatie w’asɛm.* 7 Afei wɔabehu sɛ nneɛma a wode maa me nyinaa fi wo nkyɛn; 8 efisɛ nsɛm a wode maa me no, mede ama wɔn,+ na wɔagye atom, na wɔabehu ampa sɛ mebae sɛ wo nanmusini,+ na wɔagye adi sɛ wo na wosomaa me.+ 9 Mesrɛ ma wɔn; mensrɛ mma wiase no, na mmom mesrɛ ma wɔn a wode wɔn ama me no, efisɛ wɔyɛ wo dea; 10 na biribiara a mewɔ no yɛ wo dea, na wo nso wo de yɛ me dea,+ na manya anuonyam wɔ wɔn mu. 11 “Minni wiase bio, na wɔn de, wɔwɔ wiase,+ na mereba wo nkyɛn. Agya Kronkron, wo ara wo din a wode ama me nti, hwɛ wɔn so+ sɛnea ɛbɛyɛ a wɔbɛyɛ baako* sɛnea yɛn nso yɛyɛ baako*+ no. 12 Bere a mewɔ wɔn nkyɛn no, na mehwɛ wɔn so+ esiane wo ara wo din a wode ama me nti; na mabɔ wɔn ho ban, na wɔn mu baako mpo nsɛee+ gye ɔsɛe ba no,+ sɛnea ɛbɛyɛ a kyerɛwsɛm no bɛba mu.+ 13 Nanso seesei mereba wo nkyɛn, na mereka eyinom wɔ wiase, sɛnea ɛbɛyɛ a wɔn nso benya anigye a mewɔ no bi pɛpɛɛpɛ.+ 14 Mede w’asɛm ama wɔn. Na wiase no tan wɔn, efisɛ wɔnka wiase no ho+ sɛnea me nso menka wiase no ho no. 15 “Mensrɛ sɛ yi wɔn fi wiase, na mmom mesrɛ sɛ hwɛ wɔn so esiane ɔbɔnefo no nti.+ 16 Wɔnka wiase no ho,+ sɛnea me nso menka wiase no ho no.+ 17 Fa nokware no tew wɔn ho;*+ w’asɛm yɛ nokware.+ 18 Sɛnea wosomaa me baa wiase no, me nso mesomaa wɔn wiase.+ 19 Wɔn nti, meretew me ho,* sɛnea ɛbɛyɛ a nokware no bɛma wɔn nso ho atew.* 20 “Ɛnyɛ eyinom nko ara nti na meresrɛ, na mmom meresrɛ ama obiara a ɔnam wɔn asɛm so gye me di no, 21 sɛnea ɛbɛyɛ a wɔn nyinaa bɛyɛ baako,+ sɛnea wo, Agya, wo ne me yɛ baako na me nso me ne wo yɛ baako+ no, na wɔn nso ne yɛn ayɛ baako, sɛnea ɛbɛyɛ a wiase no begye adi sɛ wo na wosomaa me. 22 Mede anuonyam a wode ama me no ama wɔn, sɛnea ɛbɛyɛ a wɔbɛyɛ baako sɛnea yɛn nso yɛyɛ baako no.+ 23 Me ne wɔn yɛ baako, na wo nso wo ne me yɛ baako, sɛnea ɛbɛyɛ a wɔbɛyɛ baako korakora,* na ama wiase no ahu sɛ wo na wosomaa me, na wodɔ wɔn sɛnea wodɔ me no. 24 Agya, wɔn a wode wɔn ama me no, mepɛ sɛ wɔbɛka me ho wɔ baabi a mewɔ no,+ sɛnea ɛbɛyɛ a wobehu anuonyam a wode ama me no, efisɛ na wodɔ me ansa na wɔrehyɛ wiase ase.*+ 25 Trenee Agya, wiase no nnim wo;+ nanso me de, minim wo,+ na eyinom abehu sɛ wo na wosomaa me. 26 Mama wɔahu wo din na mɛma wɔahu,+ sɛnea ɛbɛyɛ a ɔdɔ a wode dɔɔ me no bɛtena wɔn mu, na me ne wɔn ayɛ baako.”+\n^ Anaa “adasamma; nnipa.”\n^ Anaa “mada wo din adi akyerɛ wɔn.”\n^ Anaa “wɔadi w’asɛm so.”\n^ Anaa “wobenya adwenkoro.”\n^ Anaa “yɛwɔ adwenkoro.”\n^ Anaa “Fa nokware no yɛ wɔn kronkron.”\n^ Anaa “mereyɛ me ho kronkron.”\n^ Anaa “bɛma wɔn nso ayɛ kronkron.”\n^ Anaa “wɔn baakoyɛ bewie pɛyɛ.”


2 Samuel 5 | Intanɛt So Bible| Wiase Foforɔ Nkyerɛaseɛ\n5 Ɛnna Israel mmusuakuw no nyinaa baa Dawid nkyɛn+ wɔ Hebron+ bɛkae sɛ: “Hwɛ, wo dompe ne wo honam+ ne yɛn. 2 Efi tete,+ bere a Saul di yɛn so hene no, wo na wudii Israel anim de wɔn kɔe na wode wɔn bae,+ na Yehowa ka kyerɛɛ wo sɛ, ‘Wo na wobɛyɛn+ me man Israel, na wo na wubedi Israel anim.’”+ 3 Enti Israel mpanyimfo+ nyinaa baa ɔhene nkyɛn wɔ Hebron, na Ɔhene Dawid ne wɔn yɛɛ apam+ Yehowa anim wɔ Hebron, na wɔsraa+ Dawid de no sii Israel so hene.+ 4 Dawid bedii hene no, na wadi mfe aduasa, na odii hene mfe aduanan.+ 5 Odii Yuda so hene mfe ason ne asram asia+ wɔ Hebron, na odii Israel ne Yuda nyinaa so hene mfe aduasa abiɛsa wɔ Yerusalem.+ 6 Ɛnna ɔhene ne ne mmarima kɔɔ Yerusalem sɛ wɔne Yebusifo+ a wɔtete asase no so no rekɔko, nanso wɔka kyerɛɛ Dawid sɛ: “Woremma ha; anifuraefo ne mpakye na wɔbɛpam wo.”+ Wɔn adwene yɛɛ wɔn sɛ: “Dawid remma ha.” 7 Ne nyinaa akyi no, Dawid kɔfaa Sion+ abannennen no, kyerɛ sɛ, Dawid Kurow+ no. 8 Ɛnna Dawid kae saa da no sɛ: “Obiara a ɔbɛtow ahyɛ Yebusifo+ so no, ma ɔmfa suka+ no mu nkɔ mpakye ne anifuraefo a wɔyɛ Dawid kra atamfo no so!” Ɛno nti na wɔka sɛ: “Onifuraefo ne apakye remma fie hɔ.” 9 Afei Dawid kɔtenaa abannennen no mu, na wɔbɛfrɛɛ hɔ Dawid Kurow. Na Dawid fii ase sisii adan hyiae de fi Milo*+ ne ne mfinimfini. 10 Na Dawid yɛɛ kɛse ara,+ na asafo+ Nyankopɔn Yehowa dii n’akyi.+ 11 Na Tiro hene Hiram+ somaa abɔfo+ kɔɔ Dawid nkyɛn, de kyeneduru nnua+ ne dua adwumfo ne abantofo kaa ho kɔe, na wofii ase sii ofie maa Dawid.+ 12 Na Dawid hui sɛ Yehowa ama n’ahenni atim Israel so,+ na ne man Israel nti,+ wama+ n’ahenni so. 13 Bere a Dawid fi Hebron bae no, ɔwarewaree ayefam+ ne yerenom+ bio wɔ Yerusalem, na wɔsan woo mmabarima ne mmabea bebree maa Dawid. 14 Mma a wɔwoo wɔn maa no wɔ Yerusalem no din ni: Sammua,+ Sobab,+ Natan+ ne Solomon,+ 15 ne Ibhar, Elisua,+ Nefeg+ ne Yafia,+ 16 ne Elisama,+ Eliada ne Elifelet.+ 17 Filistifo no tee sɛ wɔasra Dawid asi no hene wɔ Israel so.+ Enti Filistifo no nyinaa bɛhwehwɛɛ Dawid. Bere a Dawid tee no, ɔkɔɔ beae a ɛhɔ kɔ yɛ den.+ 18 Na Filistifo no bae, na wɔbɛnantenantew Refaim asasetaw+ no so. 19 Ɛnna Dawid bisaa+ Yehowa sɛ: “Menkɔ Filistifo no so? Wode wɔn bɛhyɛ me nsa anaa?” Na Yehowa ka kyerɛɛ Dawid sɛ: “Kɔ, na mede Filistifo no bɛhyɛ wo nsa.”+ 20 Enti Dawid kɔɔ Baal-Perasim,+ na Dawid kunkum wɔn wɔ hɔ. Ɛnna ɔkae sɛ: “Yehowa adi m’anim abu afa m’atamfo so+ sɛnea nsu bu fa nneɛma so no.” Ɛno na ɛma ɔfrɛɛ hɔ Baal-Perasim.+ 21 Na wogyigyaw wɔn ahoni+ wɔ hɔ, na Dawid ne ne mmarima no sesaw de kɔe.+ 22 Akyiri yi, Filistifo no bae bio,+ na wɔbɛnantenantew Refaim asasetaw+ no so. 23 Ɛnna Dawid bisaa+ Yehowa, nanso ɔkae sɛ: “Nkohyia wɔn. Kɔ na kofi wɔn akyi bra, na tow hyɛ wɔn so wɔ baka* nnua+ no anim. 24 Sɛ ɛba sɛ wote nnyigyei a ɛte sɛ nnipa nantew wɔ baka nnua no so a, keka wo ho+ saa bere no, efisɛ saa bere no ná Yehowa adi w’anim rekokunkum Filistifo asraafo no.”+ 25 Enti Dawid yɛɛ saa; ɔyɛɛ sɛnea Yehowa hyɛɛ no no ara,+ na okunkum+ Filistifo no fi Geba*+ de kɔe ara kosii Geser.+\n^ Nea ɛkyerɛ ankasa ne “esiw.”\n^ Edin “baka” no fi Hebri kasa mu, na wonnim dua ko pɔtee.\n^ Wɔfrɛ hɔ “Gibeon” wɔ 1Be 14:16.


Dwom 75—“Mini, Soma Me”! | Kristofo Dwom\nKENKAN WƆ Afrikaans Albanian Amharic Armenian Aymara Azerbaijani Azerbaijani (Cyrillic) Baoule Bassa (Cameroon) Bicol Bislama Boulou Bulgarian Cebuano Chichewa Chitonga Chitonga (Malawi) Chitumbuka Chiyao Cibemba Cinyanja Croatian Dangme Danish Douala Dutch English Ewe Fijian Fon French Ga German Greek Guarani Gun Haitian Creole Hiligaynon Hungarian Ibinda Icelandic Iloko Italian Karen (S'gaw) Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Korean Krio Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Luganda Luvale Macedonian Macua Malagasy Malay Malayalam Mambwe-Lungu Mapudungun Mauritian Creole Myanmar Ndau Ngangela Nias Nzema Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Quechua (Ayacucho) Quechua (Cuzco) Russian Samoan Sena Serbian Serbian (Roman) Seychelles Creole Shona Silozi Sinhala Spanish Swahili Swedish Tagalog Tahitian Tatar Telugu Thai Tigrinya Tok Pisin Tshiluba Turkish Twi Ukrainian Wolaita\n“Mini, Soma Me”!\n1. Nni-pa be-bree yɛ nneɛ-ma bi\nDe sɛe ɔ-s’ro Nyan-ko-pɔn din.\nE-bi-nom ka sɛ o-nni dɔ.\nWɔ-ka sɛ, “Nyan-ko-pɔn nni hɔ!”\nHe-na bɛ-tew Ne din no ho?\nHe-na bɛ-to N’a-ye-yi dwom?\n‘A-w’ra-de, mi-ni so-ma me.\nMɛ-to w’a-ye-yi dwom no den.\nHo-kwan bi nni hɔ a ɛ-kyɛn saa!\nO A-w’ra-de so-ma me!’\n2. Nni-pa se Nyan-ko-pɔn yɛ nyaa;\nWɔn-su-ro Nyan-ko-pɔn ko-raa.\nWɔn mu bi-nom som a-bo-som;\nWɔn mu bi nso dɔm a-t’ro-som.\nHe-na de kɔ-kɔ-bɔ bɛ-ma?\nHe-na be-tu-mi a-kɔ-ka?\nMinn-s’ro, mɛ-ma wɔa-te wo nne.\n3. A-ho-brɛa-se-fo re-di yaw.\nBɔ-ne-fo-sɛm a-ma wɔa-haw.\nWɔ-re-hwe-hwɛ Nyan-ko-pɔn fie;\nƐ-hɔ na wɔ-bɛ-nya ’som-dwoe.\nHe-na na ɔ-bɛ-kɔ wɔn nkyɛn?\nHe-na bɛ-kye-kye wɔn we-rɛ?\nNa me-tu-mi a-kɔ wɔn nkyɛn.\n(Hwɛ Dw. 10:4; Hes. 9:4 nso.)\n“Mini, Soma Me”! (Dwom 75)


Yakobo 5 NA-TWI - Ahonya ho kɔkɔbɔ - Afei, mo adefo - Bible Gateway\nYakobo 4Petro I 1\nYakobo 5 Nkwa Asem (NA-TWI)\n5 Afei, mo adefo nso muntie! Munsu na muntwa agyaadwo wɔ amanehunu a ɛreba mo so no ho. 2 Mo ahonya no aporɔw na nweweboa awe mo ntama. 3 Mo sika ne mo dwetɛ awe nkanare na saa nkanare no bedi adanse atia mo, na ahyew mo honam sɛ ogya. Nna a edi akyiri yi mu moahyehyɛ agyapade. 4 Nnipa a wɔyɛɛ adwuma wɔ mo mfuw mu no, muntuaa wɔn ka enti wɔresi apini. Na wɔn apinisi no adu Onyankopɔn, Awurade Tumfo no aso mu.


“O Yehowa, bu me atɛn, sɛnea me [mũdi] te.”—DW. 7:8, NW.\n1, 2. Tebea ahorow a ɛma ɛyɛ den ma Kristoni bi sɛ obekura ne mũdi mu no bi ne dɛn?\nSUSUW tebea ahorow abiɛsa yi ho hwɛ: Aberante bi a ne mfɛfo sukuufo redi ne ho fɛw. Wɔpɛ sɛ wɔhyɛ no abufuw ma ebia odidi wɔn atɛm anaasɛ ɔne wɔn ko. So aberante no bɛyɛ biribi de atua ne mfɛfo sukuufo no so ka, anaasɛ obedi ne ho so na wagyaw wɔn hɔ akɔ? Ɔbarima warefo bi nkutoo wɔ fie reyɛ nhwehwɛmu bi wɔ Intanɛt so. Asɛm bi ba ne kɔmputa no so a ɛrehyɛ no nkuran sɛ ɔnkɔhwɛ Dwumadibea bi a ɔbrasɛe wɔ hɔ. So ɔbɛkyerɛ ho anigye na wakɔhwɛ nea ɛwɔ hɔ no, anaasɛ ɔbɛbɔ mmɔden sɛ ɔrenkɔhwɛ? Kristoni bea bi ne anuanom mmea bi rebɔ nkɔmmɔ, na nkɔmmɔ no dan bɛyɛ nea ɛmfata, wodi onuawa bi a ɔwɔ asafo no mu ho nseku bɔne. So onuawa no bɛka bi, anaasɛ ɔbɛbɔ mmɔden asesa nkɔmmɔ no?\n2 Ɛwom sɛ ɛsono tebea ahorow yi mu biara de, nanso ade biako bi da adi wɔ ne nyinaa mu. Tebea ahorow no nyinaa fa sɛnea ɛsɛ sɛ Kristoni bi bɔ mmɔden kura ne mũdi mu ho. Sɛ woredi w’ankasa wo dadwen, w’ahiade, ne botae a wode asisi w’anim wɔ w’asetram ho dwuma a, so wususuw wo mũdi ho? Nkurɔfo dwen wɔn ahosiesie, wɔn apɔwmuden, ne nea ɛbɛyɛ a wɔn nsa bɛkɔ wɔn ano ho, saa ara nso na wodwen wɔn nnamfofa mu anigye ne emu haw, ne ebia ɔbarima ne ɔbea ntam ayɔnkofa ho da biara da. Ebia, yɛde bere pii bedwennwen nneɛma a ɛte saa ho. Nanso, sɛ Yehowa hwehwɛ yɛn komam a, dɛn paa na ɔbɛpɛ sɛ ohu? (Dw. 139:23, 24) Ɛno ne yɛn mũdi.\n3. Gyinaesi a ɛho hia paa bɛn na Yehowa agyaw ama yɛn, na dɛn na yebesusuw ho wɔ adesua yi mu?\n3 Yehowa a ɔno ne “akyɛde pa ne adekyɛde a ɛyɛ pɛ biara” Mafo no ama yɛn mu biara akyɛde ahorow pii. (Yak. 1:17) N’adom nti, yɛwɔ akyɛde ahorow te sɛ nipadua, adwene, apɔwmuden a ɛfata, ne ɔdom akyɛde ahorow. (1 Kor. 4:7) Nanso, Yehowa nhyɛ yɛn sɛ yenkura yɛn mũdi mu. Ɔma yɛn ankasa si gyinae sɛ yebekura yɛn mũdi mu anaasɛ yɛrenkura mu. (Deut. 30:19) Ɛnde, ɛsɛ sɛ yɛhwehwɛ nea yɛn mũdi mu a yebekura no kyerɛ no mu. Yɛbɛsan nso asusuw nneɛma abiɛsa a enti saa su yi ho hia paa no ho.\nDɛn Ne Mũdi?\n4. Mũdi kyerɛ dɛn, na dɛn na yebetumi asua afi Yehowa mmara a ɛfa mmoa a na wɔde bɔ afɔre no ho mu?\n4 Ɛte sɛ nea nnipa pii nnim nea mũdi kyerɛ. Sɛ nhwɛso no, sɛ amanyɔfo ka wɔn mũdi ho asɛm a, mpɛn pii no nea wɔrepɛ akyerɛ ara ne sɛ wodi nokware. Nokwaredi ho hia de, nanso ɛyɛ mũdi fã bi kɛkɛ. Sɛ wɔde asɛmfua a ɛne mũdi di dwuma wɔ Bible mu a, nea ɛkyerɛ ne abrabɔ kronn a asɛm biara nni ho. Wonyaa Hebri nsɛmfua a ɛfa “mũdi” ho no fii asɛmfua a ɛkyerɛ biribi a asɛm biara nni ho, edi mũ, anaa dɛm biara nni ho mu. Wɔde saa nsɛmfua yi mu biako dii dwuma wɔ afɔre a na wɔbɔ ma Yehowa no mu. Sɛ na aboa bi a wɔde no rebɔ afɔre ama Yehowa no bɛsɔ n’ani a, na ɛsɛ sɛ ɛyɛ aboa a asɛm biara nni no ho, anaasɛ odi mũ. (Monkenkan Leviticus 22:19, 20.) Yehowa kasa tiaa wɔn a wɔhyɛɛ da buu akwankyerɛ a ɔde mae yi so na wɔde mmoa a wɔyɛ mpakye, wɔyare, anaasɛ wɔn ani afura bɔɔ afɔre maa no no denneennen.—Mal. 1:6-8.\n5, 6. (a) Nhwɛso ahorow bɛn na ɛkyerɛ sɛ yɛtaa bu nneɛma a edi mũ sɛ ɛsom bo? (b) Wɔ nnipa a yɛnyɛ pɛ fam no, so mũdi mu a yebekura no hwehwɛ sɛ yɛyɛ pɛ? Kyerɛkyerɛ mu.\n5 Ɛnyɛ nwonwa sɛ yɛhwehwɛ nneɛma a edi mũ na yɛkyerɛ ho anisɔ. Sɛ nhwɛso no, fa no sɛ obi a n’ani gye nhoma ho de bere tenten ahwehwɛ nhoma bi, na bere a ohuu biako a ɛsom bo no, ohui sɛ nkratafa a ɛho hia paa atutu afi mu. N’abam bebu ma wasan de nhoma no ahyɛ baabi a oyi fii no. Anaasɛ, fa ɔbea bi a wakɔ gua so rekɔtɔ nkesua sɛ nhwɛso. Ohu sɛ nkesua pii gu ade mu si hɔ. Dɛn na ɔbɛyɛ? Obeyiyi mu ahwehwɛ nea ɛho mpaapaee na edi mu no na watɔ. Saa ara na Onyankopɔn nso rehwehwɛ nnipa a wɔn koma di mũ.—2 Be. 16:9.\n6 Nanso, ebia wubenya adwene sɛ mũdi mu a yebekura no hwehwɛ sɛ yɛyɛ pɛ. Esiane sɛ bɔne ne sintɔ asɛe yɛn nti, ebia yebenya adwene sɛ yenni mũ, anaasɛ yɛte sɛ kesua a ɛho apaapae. So saa na ɛtɔ mmere bi a wote nka? Sɛ ɛte saa a, nya awerɛhyem sɛ Yehowa nhwɛ kwan sɛ yɛbɛyɛ pɛ a sintɔ biara nni yɛn ho. Ɔnhwehwɛ nneɛma a yɛrentumi nyɛ mfi yɛn hɔ da. * (Dw. 103:14; Yak. 3:2) Nanso, ɔhwɛ kwan sɛ yebekura yɛn mũdi mu. Ɛnde, so nsonsonoe bi wɔ pɛyɛ ne mũdi mu? Yiw, ebi wom. Mfatoho bi ni: Aberante bi dɔ ababaa bi a ɔrebɛware no. Ɛbɛyɛ nea nyansa nnim sɛ ɔbɛhwɛ kwan sɛ ababaa no bɛyɛ pɛ. Nanso, nyansa wom sɛ ɔbɛhwɛ kwan sɛ ababaa no befi ne koma nyinaa mu adɔ no, a nea ɛkyerɛ ne sɛ, ɔde ne dɔ bɛma ɔno nkutoo. Saa ara nso na Yehowa yɛ ‘Onyankopɔn a ɔmpɛ sɛ ɔne obi bɛkyɛ ɔsom a yɛde ma no no.’ (Ex. 20:5, NW) Ɔnhwɛ kwan sɛ yɛbɛyɛ pɛ, nanso ɔpɛ sɛ yefi yɛn koma nyinaa mu dɔ no na yɛsom ɔno nkutoo.\n7, 8. (a) Mũdi ho nhwɛso bɛn na Yesu yɛ maa yɛn? (b) Sɛ Kyerɛwnsɛm no ka mũdi ho asɛm a, ɛkyerɛ dɛn?\n7 Yebetumi akae mmuae a Yesu de mae bere a obi kobisaa no sɛ mmara no nyinaa mu nea ɛwɔ he na ɛho hia paa no. (Monkenkan Marko 12:28-30.) Yesu amma mmuae kɛkɛ; ná ɔbɔ ne bra sɛnea ɔmaa mmuae no. Yesu de n’adwene nyinaa, ne koma nyinaa, ne kra nyinaa, ne n’ahoɔden nyinaa som Yehowa de yɛɛ nhwɛso a ɛsen biara maa yɛn. Ɔma yehui sɛ yɛn mũdi mu a yebekura nyɛ ade a yɛde yɛn ano ka kɛkɛ, na mmom ɛyɛ adwempa a yɛde yɛ nnwuma pa. Yɛn mũdi mu a yebekura no hwehwɛ sɛ yedi Yesu anammɔn akyi.—1 Pet. 2:21.\n8 Ɛnde, sɛ Kyerɛwnsɛm no ka mũdi ho asɛm a, nea ɛkyerɛ ni: sɛ́ yebefi yɛn koma nyinaa mu asom Ɔsorosoroni biako a ɔne Yehowa Nyankopɔn no, na yɛayɛ n’apɛde ne nea ɔhwehwɛ. Yɛn mũdi mu a yebekura kyerɛ sɛ, yɛbɛbɔ mmɔden ayɛ nea ɛsɔ Yehowa Nyankopɔn ani asen biribi foforo biara wɔ yɛn asetram da biara da. Nneɛma a ɛho hia Yehowa sen biara no na yɛn nso yebebu no sɛ ɛho hia sen biara wɔ yɛn asetram. Ma yensusuw nneɛma abiɛsa a enti eyi a yɛbɛyɛ no ho hia paa no ho nhwɛ.\n1. Yɛn Mũdi ne Yehowa Tumidi Ho Asɛm No\n9. Ɔkwan bɛn so na yɛn ankasa mũdi mu a yebekura no fa amansan tumidi ho asɛm no ho?\n9 Ɛnyɛ yɛn mũdi mu a yebekura no na ɛbɛma Yehowa tumidi ayɛ nea ɛfata. Yehowa tumidi teɛ, ɛwɔ hɔ daa, na edi amansan yi nyinaa so. Ne tumidi no bɛkɔ so ayɛ saa ara bere nyinaa, ɛmfa ho nea abɔde biara bɛka anaa ɔbɛyɛ no. Nanso, wɔaka Onyankopɔn tumidi ho asɛmmɔne wɔ ɔsoro ne asase so nyinaa. Enti, ɛsɛ sɛ wɔsan ne tumidi no ho, a nea ɛkyerɛ ne sɛ, wɔbɛma abɔde a wonim nyansa nyinaa ahu sɛ ne tumidi na ɛfata, ɛteɛ, na ɔdɔ wom. Ɛsɛ sɛ yɛn a yɛyɛ Yehowa Adansefo no de hokwan biara a yebenya no ka Onyankopɔn amansan tumidi no ho asɛm kyerɛ obiara a obetie. Nanso, dɛn na yebetumi ayɛ de akyerɛ sɛ yegyina Yehowa tumidi akyi? Dɛn na yɛyɛ de kyerɛ sɛ yɛde Yehowa ayɛ yɛn Sodifo? Yɛnam yɛn mũdi mu a yekura so na ɛyɛ saa.\n10. Sobo bɛn na Satan abɔ nnipa wɔ wɔn mũdi mu a wobekura ho, na ɔkwan bɛn so na wopɛ sɛ woyɛ w’ade wɔ ho?\n10 Susuw sɛnea wo mũdi mu a wubekura no fa asɛm yi ho no ho hwɛ. Satan aka sɛ onipa biara nni hɔ a obegyina Onyankopɔn tumidi akyi, a nea ɔrepɛ akyerɛ ne sɛ, obiara nni hɔ a obefi ne komam adɔ Yehowa, na wasom no. Ɔbonsam gyinaa abɔfodɔm anim ka kyerɛɛ Yehowa sɛ: “Wɔde were pere were, na nea onipa wɔ nyinaa, ɔde ma pere ne kra.” (Hiob 2:4) Hyɛ no nsow sɛ ɛnyɛ ɔtreneeni Hiob nkutoo na Satan bɔɔ no sobo, na mmom nnipa nyinaa. Enti, Bible frɛ Satan sɛ “nea ɔtoto yɛn nuanom ano.” (Adi. 12:10) Satan bɔ Yehowa ahohora sɛ Kristofo—a woka ho—renkɔ so nni Yehowa nokware. Satan ka sɛ wode Yehowa bɛto nkyɛn apere wo nkwa. Wote nka dɛn wɔ sobo a Satan abɔ wo yi ho? So w’ani rennye ho sɛ wubenya hokwan bi de ada no adi sɛ Satan yɛ ɔtorofo? Sɛ wukura wo mũdi mu a, wubetumi ama Satan ayɛ ɔtorofo.\n11, 12. (a) Nhwɛso ahorow bɛn na ɛma yehu sɛ gyinae a yesisi wɔ yɛn da biara da asetram no fa yɛn mũdi mu a yebekura ho? (b) Dɛn nti na yɛn mũdi mu a yebekura yɛ nea nidi wom ankasa?\n11 Wo mũdi mu a wubekura no ma nneɛma a woyɛ no da biara da, ne gyinae a wusisi no bɛyɛ ade a ɛho hia paa. San susuw tebea ahorow abiɛsa a yɛkaa ho asɛm no ho hwɛ. Dɛn na wɔn nyinaa bɛyɛ de akura wɔn mũdi mu? Aberante no mfɛfo sukuufo no hyɛɛ no abufuw sɛnea ɛbɛyɛ a anka ne bo befuw wɔn na wayɛ bi atua wɔn so ka, nanso ɔkaee saa afotu yi sɛ: “Munnni mo ho werɛ, na mmom munnyaw mma Nyankopɔn abufuw; efisɛ wɔakyerɛw sɛ: ‘Aweredi wɔ me; me ara metua ka, Yehowa na ose.’” (Rom. 12:19) Ɛno nti, ogyaw wɔn hɔ kɔe. Ná anka ɔbarima ɔwarefo no a ɔreyɛ nhwehwɛmu wɔ Intanɛt so no betumi ahwɛ aguamansɛm no, nanso ɔkaee nnyinasosɛm a ɛwɔ Hiob asɛm yi mu no sɛ: “Apam na me ne m’aniwa apam, na adɛn na memfa m’ani menkari ababaa?” (Hiob 31:1) Ɔbarima no nso anhwɛ ɔbrasɛe ho mfonini no, na mmom obuu no te sɛ awuduru bi. Ebetumi aba sɛ ɔbea a na ɔne ne mfɛfo mmea rebɔ nkɔmmɔ no tee nseku bɔne no kakra, nanso wanka bi, na ɔkaee akwankyerɛ a edi so yi sɛ: “Momma yɛn mu biara nsɔ ne yɔnko ani wɔ nea eye a ɛbɛma wayɛ den mu.” (Rom. 15:2) Nseku no a anka obetumi adi bi no yɛ nea ɛrenhyɛ afoforo den. Ná ebetumi asɛe ne nuabea Kristoni no din; saa ara nso na anka ne soro Agya no ani rennye no ho. Enti, wanka bi, na ɔsesaa nkɔmmɔ no.\n12 Wɔ tebea ahorow yi mu biara mu no, Kristofo no mu biara sii gyinae a ɛte sɛ nea ɔreka sɛ: ‘Yehowa ne me Sodifo. Mɛbɔ mmɔden ayɛ nea ɛsɔ n’ani wɔ asɛm yi mu.’ Sɛ worepaw nneɛma bi anaa woresisi gyinae a, so wobɔ mmɔden sɛ wobɛyɛ nea ɛsɔ Yehowa ani? Sɛ woyɛ saa a, na woretie asɛm a ɛka koma a ɛwɔ Mmebusɛm 27:11 no ankasa. Ɛka sɛ: “Me ba, yɛ onyansafo, na ma me koma ntɔ me yam, na manya asɛm mabua nea ɔbɔ me ahohora.” Hwɛ sɛnea nidi wom ankasa sɛ yɛbɛma Onyankopɔn koma atɔ ne yam! So ɛnyɛ nea mfaso wɔ so sɛ yɛbɛyɛ nea yebetumi biara de akura yɛn mũdi mu?\n2. Onyankopɔn Gyina Mũdi so Bu Atɛn\n13. Ɔkwan bɛn so na nsɛm a Hiob ne Dawid kae no ma yehu sɛ yɛn mũdi so na Yehowa gyina bu yɛn atɛn?\n13 Yehu sɛ mũdi ma yetumi gyina Yehowa tumidi akyi. Enti, ɛyɛ ade a Onyankopɔn betumi agyina so abu yɛn atɛn. Ná Hiob nim saa nokwasɛm yi yiye. (Monkenkan Hiob 31:6, NW.) Ná Hiob nim sɛ Onyankopɔn de “nsenia pa” na ɛkari adesamma nyinaa, na Onyankopɔn de ne gyinapɛn a ɛyɛ pɛ no hwɛ sɛ yɛrekura yɛn mũdi mu anaa. Dawid nso kaa asɛm a ɛte saa ara sɛ: “Yehowa na obebu aman atɛn. O Yehowa, bu me atɛn, sɛnea me trenee te ne sɛnea me [mũdi] te. Trenee Nyankopɔn no na ɔhwehwɛ koma ne asaabo mu.” (Dw. 7:8, 9, NW) Yenim sɛ Onyankopɔn betumi ahwehwɛ nea ɛwɔ yɛn mu tɔnn, a ɛno ne yɛn sɛnkyerɛnne kwan so “koma ne asaabo” no mu. Nanso, ɛsɛ sɛ yɛkae dekode a ɔhwehwɛ no. Sɛnea Dawid kae no, Yehowa gyina yɛn mũdi so bu yɛn atɛn.\n14. Dɛn nti na ɛnsɛ sɛ yenya adwene da sɛ esiane sɛ yɛtɔ sin na yɛyɛ abɔnefo nti, yɛrentumi nkura yɛn mũdi mu?\n14 Fa no sɛ Yehowa Nyankopɔn rehwehwɛ nnipa ɔpepepem pii a wɔwɔ hɔ nnɛ no komam. (1 Be. 28:9) Mpɛn ahe na obehu obi a ɔrekura ne mũdi mu sɛ Kristoni? Ɛnyɛ ade a ɔbɛtaa ahu bi! Nanso, ɛnsɛ sɛ yenya adwene sɛ yɛtɔ sin araa ma enti yɛrentumi nkura yɛn mũdi mu. Ɛwom sɛ yɛnyɛ pɛ de, nanso te sɛ Dawid ne Hiob no, yɛwɔ nea enti ankasa a ɛsɛ sɛ yenya ahotoso sɛ Yehowa behu yɛn sɛ yekura yɛn mũdi mu. Kae sɛ, sɛ yɛyɛ pɛ a, ɛno nkyerɛ sɛ yebekura yɛn mũdi mu. Nnipa a wɔyɛ pɛ a wɔatra asase yi so yɛ baasa pɛ, na wɔn mu baanu a wɔne Adam ne Hawa antumi ankura wɔn mũdi mu. Nanso, nnipa ɔpepem pii a wɔnyɛ pɛ atumi akura wɔn mũdi mu. Wo nso wubetumi ayɛ saa ara.\n3. Mũdi Ho Hia na Ama Yɛanya Anidaso\n15. Ɔkwan bɛn so na Dawid ma yehu sɛ mũdi ho hia na ama yɛanya daakye ho anidaso?\n15 Esiane sɛ mũdi na Yehowa begyina so abu yɛn atɛn nti, ɛho hia na ama yɛanya daakye ho anidaso. Ná Dawid nim sɛ saa asɛm yi yɛ nokware. (Monkenkan Dwom 41:12.) Ná n’ani gye anidaso a ɔwɔ sɛ obenya Onyankopɔn anim dom daa no ho. Te sɛ nokware Kristofo a wɔwɔ hɔ nnɛ no, na Dawid wɔ anidaso sɛ ɔbɛtra ase daa na wakɔ so abɛn Yehowa Nyankopɔn na wasom no. Dawid hui sɛ na ɛsɛ sɛ okura ne mũdi mu na ama n’anidaso no abam. Saa ara na sɛ yekura yɛn mũdi mu a, Yehowa boa yɛn, ɔkyerɛkyerɛ yɛn, ɔkyerɛ yɛn kwan, na ohyira yɛn.\n16, 17. (a) Dɛn nti na woasi wo bo sɛ wubekura wo mũdi mu bere nyinaa? (b) Nsɛmmisa bɛn na yebesusuw ho wɔ adesua a edi hɔ no mu?\n16 Sɛ yɛn ani begye mprempren a, ɛho hia sɛ yenya anidaso. Anidaso betumi ama yɛanya anigye a yɛde begyina wɔ mmere a emu yɛ den mu. Ebetumi abɔ yɛn nsusuwii ho ban nso. Kae sɛ, Bible de anidaso toto dade kyɛw ho. (1 Tes. 5:8) Sɛnea dade kyɛw bɔ ɔsraani a ɔwɔ akono ti ho ban no, saa ara na anidaso bɔ yɛn adwene ho ban fi nneɛma bɔne a ebu abam a Satan ma nkurɔfo dwen ho wɔ wiase dedaw a ɛrekɔ awiei mu no ho. Nokwarem no, sɛ yenni anidaso a, na mfaso nni yɛn asetra so. Ɛsɛ sɛ yɛde nokwaredi hwehwɛ yɛn ho mu yiye, na yehu sɛnea yɛn mũdi ne anidaso a ɛma yenya no te. Mma wo werɛ mfi sɛ sɛ wukura wo mũdi mu a, na woregyina Yehowa tumidi akyi, na na worebɔ daakye ho anidaso a ɛsom bo a wowɔ no ho ban. Ɛmmra sɛ, wobɛkɔ so akura wo mũdi mu bere nyinaa!\n17 Esiane sɛ mũdi ho hia paa nti, ɛsɛ sɛ yesusuw nsɛmmisa foforo bi ho. Yɛyɛ dɛn nya mũdi? Yɛbɛyɛ dɛn atumi akura yɛn mũdi mu? Na sɛ obi gyae ne mũdi mu bere bi a, dɛn na obetumi ayɛ? Yebesusuw saa nsɛmmisa yi ho wɔ adesua a edi hɔ no mu.\n^ nky. 6 Yesu kae sɛ: “Sɛnea mo Agya a ɔwɔ soro no yɛ pɛ no, mo nso monyɛ pɛ saa ara.” (Mat. 5:48) Ɛda adi sɛ, na Yesu nim sɛ nnipa a wɔnyɛ pɛ betumi adi mũ, anaasɛ wɔayɛ pɛ wɔ ɔkwan bi so. Yebetumi afi ayamye mu adi ahyɛde a ɛne sɛ yɛnnɔ afoforo no so, na ama yɛasɔ Onyankopɔn ani. Nanso, Yehowa yɛ pɛ a asɛm biara nni no ho. Sɛ yɛde asɛmfua “mũdi” ka Yehowa ho asɛm a, ɛkyerɛ pɛyɛ nso.—Dw. 18:30.\n• Dɛn ne mũdi?\n• Ɔkwan bɛn so na mũdi fa amansan tumidi ho asɛm no ho?\n• Ɔkwan bɛn so na mũdi ma yenya anidaso?\nTebea horow a yehyia daa no ma ɛyɛ den sɛ yebekura yɛn mũdi mu\nShare Share Dɛn Nti Na Ɛsɛ Sɛ Wukura Wo Mũdi Mu?\nw08 12/15 kr. 3-7


Mateo 2 NA-TWI - Evanđelje po Mateju 2 CRO | Biblica América Latina\nMateo 2 NA-TWI - Evanđelje po Mateju 2 CRO\n1Bere a ɔhene Herode di ade no, na wɔwoo Yesu wɔ Betlehem a ɛwɔ Yudea. 2 Saa bere no ara mu na anyansafo bi fi apuei baa Yerusalem bebisae se, “Ɛhe na Yudafo hene a wɔawo no no wɔ? Yehuu ne nsoromma wɔ apuei nohɔ, nti na yɛaba sɛ yɛrebɛsom no.”\n3 Ɔhene Herode tee saa asɛm yi no, ɛhaw n’adwene yiye. Saa ara nso na ɛhaw Yerusalemfo nyinaa adwene. 4 Ɔhene Herode frɛɛ ɔman no mu asɔfo mpanyin ne kyerɛwsɛm no akyerɛkyerɛfo behyiae. Obisaa wɔn se, “Adiyifo no kyerɛɛ faako a wɔbɛwo Kristo no anaa?” 5 Wobuaa no se, “Betlehem a ɛwɔ Yudea. Na eyi ne nea adiyifo no kae:\n6 “‘O, kurow Betlehem, wo a wonyɛ ketewaa Yudaman mu, wo mu na meyi nea obedi me man Israel anim afi.’“\n7 Ɔhene Herode frɛɛ anyansafo no kokoam bisaa wɔn bere pɔtee a wohuu nsoromma no. Ɔtoaa so ka kyerɛɛ wɔn se, 8 “Monkɔ Betlehem nkɔhwehwɛ abofra no. Sɛ muhu no a, mommɛka nkyerɛ me, na me nso menkɔsom no bi.”\n9 Anyansafo no tiee ɔhene no asɛm no wiei no, wɔkɔe. Wɔrekɔ no, nsoromma a wohuu wɔ apuei no san yii ne ho adi bio kyerɛɛ wɔn. Edii wɔn anim kosii faako a wɔawo abofra no wɔ Betlehem hɔ. 10 Bere a wohuu nsoromma no no, wɔn ani gyee mmoroso.\n11 Woduu ofi a abofra no ne ne na Maria wɔ no, wɔkotow, som no. Wɔde wɔn akyɛde a ɛyɛ sikakɔkɔɔ, aduhuam ne kurobow yɛɛ no ayɛ.\n12 Onyankopɔn soo wɔn dae bɔɔ wɔn kɔkɔ sɛ wɔnnsan nnkɔ Herode nkyɛn bio wɔ Yerusalem. Enti wɔfaa ɔkwan foforo so kɔɔ wɔn kurom.\nWɔbɔ wɔn ho aguaa kɔ Misraim\n13 Anyansafo no kɔe akyi no, Awurade bɔfo soo Yosef dae se, “Sɔre fa abofra no ne ne na, na monkɔ Misraim nkɔtena hɔ nkosi sɛ mɛkyerɛ mo bere a mobɛsan aba. Efisɛ, ɔhene Herode rehwehwɛ abofra no akum no.” 14 Anadwo no ara, Yosef faa abofra no ne Maria siim kɔɔ Misraim, 15 na wɔtenaa hɔ kosii sɛ ɔhene Herode wui. Eyi na ɛmaa nea odiyifo no kae se, “Mafrɛ me ba afi Misraim” no baa mu.\n16 Herode hui sɛ anyansafo no adaadaa no no, ne bo fuwii mmoroso. ɔsomaa n’asraafo sɛ wɔnkɔ Betlehem ne nkurow a atwa ho ahyia no nyinaa mu nkokunkum mmarimaa a wonnii mfe abien kosi wɔn a wɔadi mfe abien so, sɛnea anyansafo no bere a wɔkae se wɔwoo abofra no wɔ mu no kyerɛ no. 17 Herode atirimmɔdensɛm yi maa nea odiyifo Yeremia kae se, 18 “Wɔte nne bi wɔ Rama. Ɛyɛ osu ne agyaadwo; Rahel resu ne mma; ɔmpɛ awerɛkyekye bi, efisɛ, wɔnte ase bio” no baa mu.\n19 Herode wu akyi no, Awurade bɔfo yii ne ho adi kyerɛɛ Yosef wɔ dae mu wɔ Misraim ka kyerɛɛ no se, 20 “Sɔre na fa abofra no ne ne na kɔ Israel asase so, efisɛ, wɔn a wɔpɛe sɛ wokum abofra no no awuwu.”\n21 Yosef faa abofra no ne ne na san kɔɔ Israel asase so bio. 22 Yosef tee sɛ Arkelao a ɔyɛ Herode ba na odi hene wɔ Yudea saa bere no mu no, osuroe sɛ ɔbɛkɔ hɔ. Awurade san soo no dae foforo bio se ɔnnkɔ Yudea na mmom, ɔnkɔ Galilea. 23 Enti wɔkɔtenaa kurow Nasaret mu. Eyi nso maa nea odiyifo no kae se, “Wɔbɔfrɛ no Nasaretni no baa mu.\nNA-TWI : Mateo 2


Adwuma Ho Adwempa | Nea Bible Ka\nASƐM A ƐDA SO Woma W’abam Bu Ntɛm?\nASƐM A ƐDA SO Ɔhaw No: Nea Woyɛ Ho Hwee a Ɛnyɛ Yie\nASƐM A ƐDA SO Ɔhaw No: Bere a W’adesoa Kyere Wo So\nASƐM A ƐDA SO Ɔhaw No: Adwennwene\nASƐM A ƐDA SO Wobɛtumi Adi Wo Haw So?\nNSASE NE NNIPA Mongolia Nsrahwɛ\nMMOA A WƆDE MA ABUSUA NO Bere a Awareɛ Nhyehyɛe Bi Anyɛ Yie\nBIBLE NO ADWENE Adwuma\nYareɛ Bɛn Ne Atiridii?\nWƆBƆE ANAA? Dɛnkyɛm Apantan\nDaa na Me Werɛ Aho—Menyɛ Dɛn?\nAdesua 4: Ɛyɛ Bɔne sɛ Wubewia Ade\nNyan! | July 2015\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Myanmar Norwegian Oromo Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Urdu Vietnamese Xhosa Yoruba Zulu\nWɔkyerɛw Bible no nyɛ nnɛ, nanso emu afotu ntwam da. Enti nea ɛka fa adwuma ho no da so ara yɛ nokware.\nAdwene bɛn na ɛsɛ sɛ yɛnya wɔ adwuma ho?\nNnɛ adwuma ho yɛ na, enti wonya bi a ɛsɛ sɛ woku wo ho yɛ, efisɛ ɛno ne wo biribiara! Adwene a ɛte saa ama ebinom de wɔn werɛ nyinaa ahyɛ wɔn adwuma mu. Wɔnnwene wɔn apɔmuden ho na kampɛsɛ wɔn abusua.\nBible ma yɛnya adwuma ho adwempa. Ɛhyɛ yɛn nkuran sɛ yɛnyɛ adwumaden, na ɛkasa tia akwadworɔ. (Mmebusɛm 6:6-11; 13:4) Nanso ɛnka sɛ yɛnkum yɛn ho mma adwuma. Mmom ɛhyɛ yɛn nkuran sɛ yɛyɛ adwuma a, yɛnnye bere nhome. Ɔsɛnkafoɔ 4:6 ka sɛ: “Ɔhome nsa mã yɛ sene ɔbrɛ ne adehunu nsa mã mmienu akyiridie.” Enti ɛnsɛ sɛ yɛma adwuma gye yɛn ti na yɛbu yɛn ani gu yɛn akwahosan so anaa yɛto yɛn abusua agyaagyaamu. Woma adwuma ku wo a, mfaso biara nni so!\n“Onipa wɔ hɔ yi, biribi pa bi nni hɔ mma no sɛ ɔbɛdidi na wanom na wama ne kra ahunu adepa, ne brɛ mu.”—Ɔsɛnkafoɔ 2:24.\nƐnneɛ, adwuma bɛn na wobɛyɛ?\nSɛ akatua no yɛ a, ɛnneɛ adwuma no yɛ. Saa adwene yi ne sika anibere nti ebinom de wɔn ho ahyɛ nnwuma bi a mmara mma kwan mpo mu. Afoforo nso bu nkurɔfo fa so.\nEbinom de adwuma pɔtee bi asi wɔn ani so, na sɛ wɔannya ɛno a wɔmpɛ adwuma foforo biara. Afoforo nso pɛ adwuma a ɛbɛma yɛahu sɛ wɔn ne asomasi anaa ɔbenten. Sɛ wɔannya biribi saa a, wɔntene wɔn ho nyɛ adwuma foforo biara, na daa na wɔrebɔ “laselase.” Woma wɔn adwumapa mpo a wɔrenyɛ, efisɛ wɔbu no sɛ ɛmfata wɔn.\nAdwuma a ɛma obi bɔ nkurɔfo apoo anaa ɛdi afoforo awu deɛ, Bible kasa tia. (Leviticus 19:11, 13; Romafoɔ 13:10) Obi yɛ adwumapa a, afoforo nya so mfaso na ɛboa no ma ‘ɔkura ahonim pa mu.’—1 Petro 3:16.\nBible ma yɛhu sɛ yɛyɛ adwuma de hwɛ yɛn ho ne yɛn mmusua, na yɛmfa mpɛ din. Ampa, obiara pɛ sɛ ɔyɛ adwuma a n’ani gye ho, nanso ɛnsɛ sɛ yɛma adwuma gye yɛn adwene nyinaa.\n“Me papa nni ne ho adagyeɛ koraa. Ɔyɛ adwuma na ɔsan wɔ asɛyɛde pii wɔ Yehowa Adansefo asafo no mu. Nanso ɔhwɛ yɛ ne nyinaa kama. Nokwasɛm ne sɛ ɔnya bere ma me ne me nuabaa ne yɛn maame, na ɔtoto biribiara pɛpɛɛpɛ.”—Alannah.\nDaa nneɛma boɔ kɔ soro, enti sɛnea yɛbɛhwɛ yɛn ho ne yɛn mmusua bɛtumi agya yɛn adwennwene. Nanso Bible tu yɛn fo sɛ yɛnyɛ yɛn ho awiɛmfoɔ. Ɛka sɛ: “Sɛ yɛwɔ yɛn ano aduane ne deɛ yɛde kata yɛn ho a, yɛbɛma ɛno ara adɔɔso ama yɛn.” (1 Timoteo 6:8) Nea Bible reka yi nkyerɛ sɛ ɛsɛ sɛ yɛde nneɛma kame yɛn ho. Mmom ɛsɛ sɛ yɛhu nneɛma a yɛhia na yɛanyɛ atotɔ atotɔ.—Luka 12:15.\nNEA ƐSƐ SƐ WOYƐ\nMa w’ani mmere adwuma, na mfa nni agorɔ. Sɛ ɛyɛ adwuma a w’ani nnye ho anaa wosusu sɛ ɛba fam mpo a, yi wo yam yɛ no yie. Adwumaden bɛma woanya akomatɔyam, na sɛ woyi wo yam yɛ a, w’ani bɛgye.\nBere a woreyɛ wei nyinaa no, hwɛ sɛ woremma adwuma nnye wo ti. Ɛwom ara a, gye bere home na dwodwo wo ho. Nanso kae sɛ woyere wo ho yɛ adwuma a, ɛnna wohu paa sɛ ahomegye yɛ dɛ. Afei nso sɛ yɛtumi yɛ adwuma hwɛ yɛn ho ne yɛn mmusua a, ɛma yɛn ani gye, na yɛn abusuafo ne afoforo di yɛn ni.—2 Tesalonikafoɔ 3:12.\n“Monnnwennwene nnka sɛ, ‘Ɛdeɛn na yɛbɛdie?’ anaasɛ, ‘Ɛdeɛn na yɛbɛnom?’ anaasɛ, ‘Ɛdeɛn na yɛbɛhyɛ?’ . . . Na mo soro Agya nim sɛ mohia saa nneɛma yi nyinaa.”—Mateo 6:31, 32.\nAdwuma Ne Sika Asomdwoe Ne Anigye\nƐntwaam, Ɛbɛtumi Aboa Obiara—Nokorɛdie\nSɛ Raquel gyee sika a nkurɔfoɔ kaeɛ sɛ wɔde bɛma no no a, anka ɔbɛnya ne ho, nanso wampene na wei ma ɔnyaa biribi a ɛsen sika koraa.\nNea Ɛbɛma Asi Wo Yiye\nNneɛma nnum a wobɛtumi ayɛ ma asi wo yiye.\nNea Bible Ka Fa Adwuma Ho\nJuly 2015 | Woma W’abam Bu Ntɛm?\nNYAN! July 2015 | Woma W’abam Bu Ntɛm?\nNea Ɛbɛma W’ani Agye Adwumaden Ho


Псалтирь 59 NRT - Nnwom 59 NA-TWI | Biblica América Latina\nПсалтирь 59 NRT - Nnwom 59 NA-TWI\n1Gye me fi m’atamfo nsam, me Nyankopɔn; bɔ me ho ban fi wɔn a wɔtaa me so no ho. 2 Gye me nkwa fi saa amumɔyɛ fo no nsam. Gye me fi awudifo no nsam. 3 Hwɛ! Wɔretwɛn akum me; atirimɔdenfo reboa wɔn ho ano atia me. Ɛnyɛ bɔne bi anaa biribi a enye bi na mayɛ; 4 ɛnna ɛnyɛ me mfomso bi nti, O Awurade, a enti wɔka wɔn ho kɔ wɔn atenae no. 5 Sɔre, Awurade Nyankopɔn Tumfoɔ na bɛboa me; w’ankasa bɛhwɛ, Israel Nyankopɔn. Sɔre na twe manmufo aso. Nhu amumɔyɛfo nkontompofo no mmɔbɔ! 6 Wɔsan ba anwummere pɔ so wɔ kurow no mu te sɛ akraman. 7 Tie wɔn kasatia ne wɔn ahunahuna. Wɔn tɛkrɛma te sɛ nkrante wɔ wɔn anom, nanso wosusuw sɛ obi nte wɔn nka. 8 Nanso woserew wɔn, Awurade. Wudi manmufo ho fɛw.\n9 Mewɔ gyidi wɔ w’ahoɔden mu. Woyɛ me guankɔbea, O Onyankopɔn. 10 Me Nyankopɔn dɔ me na ɔbɛba me nkyɛn. Ɔbɛma mahu sɛ wadi m’atamfo so.\n11 Nkum wɔn, O Onyankopɔn, na me nkurɔfo werɛ befi. Fa w’ahoɔden bɔ wɔn pete na di wɔn so, O Awurade, yɛn gyefo. 12 Bɔne wɔ wɔn anofafa so; nsɛm a efi wɔn anom nyinaa yɛ bɔne. Ma wɔnkyere wɔn wɔ wɔn ahantan mu! Efisɛ, wɔdome, di atoro nso. 13 Sɛe wɔn w’abufuw mu; sɛe wɔn koraa. Saa na ɛbɛma obiara ahu sɛ Onyankopɔn di Israel so, na n’ahenni trɛw kɔ asase so mmaa nyinaa. 14 M’atamfo san ba anwummere, pɔ so kyinkyin kurow no mu 15 te sɛ akraman a wɔrepɛ aduan adi, na sɛ wɔannya bi anni ammee a, wonwiinwii.\n16 Nanso mɛto w’ahoɔden ho dwom; anɔpa biara, mɛto daa ɔdɔ a wowɔ no ho dwom dennen. Woayɛ me guankɔbea, me guankɔbea ɔhaw mu. 17 Mɛkamfo wo, me gyefo. Me guankɔbea ne Onyankopɔn, Onyankopɔn a ɔdɔ me no.\nNA-TWI : Nnwom 59


Mose ne Aaron kɔɔ Farao anim (1-5)\nNhyɛso no mu yɛɛ den (6-18)\nIsraelfo no de ho sobo bɔɔ Mose ne Aaron (19-23)\n5 Akyiri yi, Mose ne Aaron kɔɔ Farao nkyɛn kɔka kyerɛɛ no sɛ: “Israel Nyankopɔn Yehowa se, ‘Ma me nkurɔfo nkɔ na wonkodi m’afahyɛ wɔ sare so.’” 2 Nanso Farao kae sɛ: “Hena ne Yehowa,+ na matie no ama Israel akɔ?+ Minnim Yehowa biara, na Israelfo nso, meremma wɔnkɔ.”+ 3 Nanso wɔkae sɛ: “Hebrifo Nyankopɔn no ne yɛn akasa. Yɛsrɛ wo, yɛpɛ sɛ yɛde nnansa tu kwan kɔbɔ afɔre wɔ sare so ma Yehowa yɛn Nyankopɔn;+ anyɛ saa a, ɔde yare anaa sekan bɛba yɛn so.” 4 Ɛnna Egypt hene ka kyerɛɛ wɔn sɛ: “Mose ne Aaron, adɛn nti na moama nkurɔfo no agyae wɔn adwuma agu hɔ? Monkɔhwɛ so nyɛ mo adwuma!”*+ 5 Farao toaa so sɛ: “Hwɛ nnipa dodow a wɔreyɛ adwuma wɔ asaase no so. Nanso mopɛ sɛ wogyae adwuma a wɔreyɛ no.” 6 Enti da no ara, Farao ka kyerɛɛ adwuma so ahwɛfo ne wɔn a wɔdeda adwuma ano no sɛ: 7 “Mommma nkurɔfo no sare a wɔde bɛyɛ birikisi bio.+ Ɛsɛ sɛ wɔn ankasa kɔhwehwɛ sare. 8 Nanso momma wɔnyɛ birikisi dodow a wɔyɛ daa no. Monntew so mmma wɔn, efisɛ wɔregow wɔn ho.* Ɛno nti na wɔresu sɛ, ‘Yɛpɛ sɛ yɛkɔ, yɛpɛ sɛ yɛkɔbɔ afɔre ma yɛn Nyankopɔn!’ 9 Mummia adwuma no mu mma wɔn na adwuma no nnɔɔso mma wɔn, na wɔankotie nnaadaasɛm biara.” 10 Enti adwuma so ahwɛfo+ ne wɔn a wɔdeda adwuma ano no kɔka kyerɛɛ nkurɔfo no sɛ: “Asɛm a Farao aka ne sɛ, ‘Meremma mo sare bio. 11 Baabi a mubenya sare biara, mo ara monkɔhwehwɛ, nanso mo adwuma no de, yɛrentew so ketewaa bi mpo.’” 12 Enti nkurɔfo no tew wɔn ho guu mu kɔboaboaa sare* ano wɔ Egypt asaase so baabiara. 13 Na adwuma so ahwɛfo no kɔɔ so hyɛɛ wɔn sɛ: “Adwuma a wɔatwa ama obiara sɛ da biara ɔnyɛ no, monyɛ no te sɛ bere a na wɔma mo sare no.” 14 Afei nso, Farao adwuma so ahwɛfo no hwee+ Israelfo a wɔdeda adwuma ano no, na wobisaa wɔn sɛ: “Adɛn nti na nnɛra ne nnɛ, birikisi dodow a daa mutwa no, moantwa anwie?” 15 Ɛnna Israelfo a wɔdeda adwuma ano no kɔɔ Farao nkyɛn kɔkaa wɔn haw kyerɛɛ no sɛ: “Adɛn nti na woreyɛ wo nkoa saa? 16 Wɔmmaa wo nkoa sare biara, nso wɔka kyerɛ yɛn sɛ, ‘Monyɛ birikisi!’ Wɔhwe yɛn, nanso mfomso no fi wo nkurɔfo no.” 17 Ɛnna ɔkae sɛ: “Moregow mo ho,* moregow mo ho!*+ Ɛno ara nti na moreka sɛ, ‘Yɛpɛ sɛ yɛkɔbɔ afɔre ma Yehowa.’+ 18 Monkɔ nkɔyɛ adwuma! Wɔremma mo sare biara, nanso birikisi dodow a yɛaka sɛ muntwa no, ɛno ara na mubetwa.” 19 Bere a ɔkae sɛ: “Monntew birikisi a moyɛ no daa no so baako mpo” no, Israelfo a wɔdeda adwuma ano no hui sɛ asɛm ato wɔn. 20 Afei bere a wofi Farao hɔ reba no, wɔbɛtoo Mose ne Aaron sɛ wogyina hɔ retwɛn wɔn. 21 Ɛhɔ ara na wɔka kyerɛɛ wɔn sɛ: “Yehowa nhwɛ na ɔntwe mo aso, efisɛ moama Farao ne ne nkoa bo afuw yɛn,* na mode sekan ahyɛ wɔn nsam sɛ wɔmfa nkunkum yɛn.”+ 22 Ɛnna Mose bɔɔ Yehowa mpae sɛ: “Yehowa, adɛn nti na woama awie nkurɔfo yi bɔne? Adɛn nti na wosomaa me? 23 Efi bere a mekɔɔ Farao nkyɛn kɔkasae wɔ wo din mu no,+ wateetee nkurɔfo yi asen kan no mpo,+ nanso wunnyee wo nkurɔfo.”+\n^ Anaa “Monkɔhwɛ so nsoa mo nnesoa.”\n^ Anaa “wɔyɛ anihafo.”\n^ Anaa “Moyɛ anihafo.”\n^ Anaa “moama yɛn ho abɔn Farao ne ne nkoa.”


箴言 14 CCB – Mmɛbusɛm 14 ASCB | Biblica\n箴言 14 CCB – Mmɛbusɛm 14 ASCB\n1Ɔbaa nyansafoɔ si ne dan,\nnanso ɔbaa kwasea de nʼankasa ne nsa dwiri ne deɛ gu fam.\n2Deɛ ne nanteɛ tene no suro Awurade,\nna deɛ nʼakwan kyea no bu no animtiaa.\n3Ɔkwasea kasa ma wɔbɔ nʼakyi abaa,\nnanso anyansafoɔ ano bɔ wɔn ho ban.\n4Baabi a anantwie nni no, adididaka no mu da mpan,\nna ɔnantwie ahoɔden mu na nnɔbaeɛ pii firi ba.\n5Ɔdanseni nokwafoɔ rennaadaa,\nɔdansekurumni hwie atorɔ gu hɔ.\n6Ɔfɛdifoɔ hwehwɛ nyansa nanso ɔnnya,\nnanso wɔn a wɔwɔ nhunumu nya nimdeɛ ntɛm.\n7Twe wo ho firi ɔkwasea ho,\nɛfiri sɛ, worennya nimdeɛ mfiri nʼano.\n8Anitefoɔ nyansa ne sɛ wɔbɛdwene wɔn akwan ho,\nna nkwaseafoɔ agyimisɛm yɛ nnaadaa.\n9Nkwaseafoɔ de bɔne ho adwensakyera di fɛ,\nna wɔn a wɔtene mu na anisɔ wɔ.\n10Akoma biara nim ɔyea ɛwɔ ne mu,\nna obi foforɔ rentumi ne no nkyɛ nʼanigyeɛ.\n11Wɔbɛsɛe mumuyɛfoɔ efie,\nnanso teefoɔ ntomadan bɛyɛ frɔmm.\n12Ɛkwan bi wɔ hɔ a ɛyɛ wɔ onipa ani so,\nnanso ɛkɔwie owuo mu.\n13Ɔsereɛ mu mpo, akoma tumi di yea,\nna anigyeɛ tumi wie awerɛhoɔ.\n14Akyirisanfoɔ bɛnya akatua sɛdeɛ wɔn akwan teɛ,\nna onipa pa nso bɛnya ne deɛ.\n15Atetekwaa gye biribiara di,\nnanso ɔnitefoɔ dwene nʼanammɔntuo ho.\n16Onyansafoɔ suro Awurade na ɔdwane bɔne,\nnanso ɔkwasea yɛ asowuiɛ ne basabasa.\n17Onipa a ne bo nkyɛre fuo no yɛ nkwaseadeɛ,\nna deɛ ɔpam apammɔne no, wɔtane no.\n18Ntetekwaafoɔ agyapadeɛ ne gyimie,\nna wɔde nimdeɛ bɔ anitefoɔ abotire.\n19Nnipa bɔnefoɔ bɛkoto nnipa pa anim,\nna amumuyɛfoɔ akoto ateneneefoɔ apono ano.\n20Ahiafoɔ deɛ, wɔn ayɔnkofoɔ mpo mpɛ wɔn anim ahwɛ,\nnanso adefoɔ wɔ nnamfonom bebree.\n21Deɛ ɔbu ne yɔnko animtiaa yɛ bɔne,\nna nhyira nka deɛ ne yam yɛ ma onnibie.\n22Wɔn a wɔbɔ pɔ bɔne nyera ɛkwan anaa?\nNanso wɔn a wɔhyehyɛ deɛ ɛyɛ no nya adɔeɛ ne nokorɛ.\n23Adwumadenyɛ nyinaa de mfasoɔ ba,\nna kasa hunu deɛ, ɛkɔ ohia mu.\n24Anyansafoɔ ahonya ne wɔn abotire,\nna nkwaseafoɔ agyimisɛm so gyimie aba.\n25Ɔdanseni nokwafoɔ gye nkwa,\nnanso ɔdansekurumni yɛ ɔdaadaafoɔ.\n26Deɛ ɔsuro Awurade no wɔ banbɔ a emu yɛ den,\nna ɛbɛyɛ dwanekɔbea ama ne mma.\n27Awurade suro yɛ nkwa asutire,\nɛyi onipa firi owuo afidie mu.\n28Ɔman mu nnipa dodoɔ yɛ ɔhene animuonyam,\nnanso sɛ asomfoɔ nni hɔ a mmapɔmma no sɛe.\n29Onipa a ɔwɔ abodwokyerɛ wɔ nteaseɛ a emu dɔ,\nna deɛ ne bo fu ntɛm no da agyimisɛm adi.\n30Akoma mu asomdwoeɛ ma onipadua nkwa,\nna anibereɛ ma nnompe porɔ.\n31Deɛ ɔhyɛ ahiafoɔ soɔ no bu wɔn Yɛfoɔ animtiaa,\nnanso deɛ ɔhunu ohiani mmɔbɔ no hyɛ Onyankopɔn animuonyam.\n32Sɛ amanehunu ba a amumuyɛfoɔ hwe ase,\nnanso owuo mu mpo teneneefoɔ wɔ dwanekɔbea.\n33Nyansa te nteaseɛ akoma mu,\nna nkwaseafoɔ mu mpo, ɔyi ne ho adi.\n34Tenenee pagya ɔman\nna bɔne yɛ animguaseɛ ma nnipa biara.\n35Ɔhene ani sɔ ɔsomfoɔ nyansani,\nna ɔsomfoɔ nimguaseni hyɛ no abufuo.\nASCB : Mmɛbusɛm 14


Yesu Anato | Ntama Ho Abakɔsɛm\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Cibemba Cinyanja Croatian Czech Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Javanese Kazakh Kikamba Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Macua Malagasy Maltese Mam Mambwe-Lungu Mauritian Creole Maya Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Telugu Tetun Dili Thai Tiv Tojolabal Tok Pisin Tshiluba Tshwa Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Xhosa Yoruba Zulu\nNá hena ne Yosef papa?\nNá Yosef, duadwumfo a ofi Nasaret no ne Yesu papa a ɔtetee no. Ɛnde na hena ne Yosef papa? Yesu anato a ɛwɔ Mateo Asɛmpa no mu no bɔ Yakob bi din sɛ ɔno ne ne papa, nanso Luka ka sɛ na Yosef yɛ “Heli ba.” Adɛn nti na ɛte sɛ nea nsonsonoe wɔ nea Nsɛmpa mmienu no ka no mu?—Luka 3:23; Mateo 1:16.\nMateo kyerɛwtohɔ no ka sɛ: “Yakob woo Yosef.” Hela asɛmfua a ɔde dii dwuma no ma ɛda adi pefee sɛ na Yosef papa ankasa ne Yakob. Enti na Mateo reka Yosef anato a ɛne Dawid ahene abusua no ho asɛm. Abusua yi na ɛma Yesu, Yosef ba a ɔtetee no no fata sɛ odi ade.\nNanso, Luka kyerɛwtohɔ no ka sɛ: “Yosef [yɛ] Heli ba.” Asɛm “Heli ba” betumi akyerɛ sɛ na Heli “asebarima” ne Yosef. Asɛm koro no ara bi wɔ Luka 3:27. Ɛka Sealtiel a ne papa ankasa ne Yekonia no ho asɛm sɛ ɔyɛ “Neri ba.” (1 Beresosɛm 3:17; Mateo 1:12) Ɛbɛyɛ sɛ na Sealtiel aware Neri mmabea no baako, enti ɔbɛyɛɛ ne ba anaa n’ase. Saa ara nso na na Yosef yɛ Heli “ba,” efisɛ na waware Heli babea Maria. Enti na Luka reka Yesu anato a ɛnam ne maame Maria so wɔ “ɔhonam mu” ho asɛm. (Romafo 1:3) Ɛno nti, Bible ka Yesu anato ahorow mmienu a ɛho hia paa ho asɛm.\nTete no, ntama ne nnuru a wɔde hyɛ ntama bɛn na na ɛwɔ hɔ?\nNtama a wɔahyɛ no aduru a wohui wɔ ɔbodan mu a ɛbɛn po a awu. Wɔyɛe ansa na 135 Y.B.\nNguan, mmirekyi ne yoma nhwi titiriw na na wɔde yɛ ntama wɔ tete Israel ne aman a na ɛbemmɛn hɔ. Ntama dodow no ara, na wɔde mmoa nhwi na ɛyɛ. Bible taa ka nguan, nguan ho nhwi a wotwitwa ne ntama a wɔde aboa nhwi ayɛ ho asɛm. (1 Samuel 25:2; 2 Ahene 3:4; Hiob 31:20) Siwabiri yɛ afifide bi a na wɔde yɛ asaawa de nwene nwera, na na ɛnyɛ nã wɔ Egypt ne Israel mpɔtam. (Genesis 41:42; Yosua 2:6) Ɛbɛyɛ sɛ na Israelfo no nnua asaawa ankasa, nanso Bible ma yehu sɛ na wɔnwene ntamapa wɔ Persia, ebia na wɔde asaawa futuru na na ɛyɛ. (Ester 1:6) Ná sirikyi yɛ asikafo ntama a ne bo yɛ den, na ɛbɛyɛ sɛ aguadifo a na wofi China ne India mpɔtam hɔ na na wɔde ba.—Adiyisɛm 18:11, 12.\nJesus and His World nhoma no ka sɛ: “Ntama a wɔde aboa nhwi ayɛ no, na ne kɔla gu ahorow; na ebi yɛ fitaa, nea ani dum, ne kɔla afoforo pii.” Ná wɔtaa hyɛ no aduru. Na wonya afasebiri aduru a wɔde hyɛ ntama fi ɛpo mu nwaw bi mu. Nnuru a wɔde hyɛ ntama no, na ebi nso yɛ kɔkɔɔ, akokɔsrade, bruu, ne tuntum. Na na wonya fi afifide ahorow ne mmoawammoawa mu.


1 ነገሥት 15 NASV – 1 Ahemfo 15 ASCB | Biblica\n1 ነገሥት 15 NASV – 1 Ahemfo 15 ASCB\nAbia Di Yuda Man So\n1Yeroboam dii adeɛ wɔ Israel ne mfeɛ dunwɔtwe soɔ no, Abiyam hyɛɛ nʼadedie ase sɛ ɔhene wɔ Yuda. 2Ɔdii ɔhene wɔ Yerusalem mfeɛ mmiɛnsa. Na ne maame din de Maaka a ɔyɛ Absalom babaa.\n3Nʼagya bɔne a ɔyɛeɛ nyinaa no, ɔyɛɛ bi. Na nʼakoma nni Awurade ne Onyankopɔn mu, sɛdeɛ ne nana Dawid yɛeɛ no. 4Nanso, ɛsiane Dawid enti, Awurade, ne Onyankopɔn maa nʼasefoɔ kwan ma wɔkɔɔ so dii adeɛ, na ɔmaa Abiyam ɔbabarima a ɔbɛdi nʼadeɛ wɔ Yerusalem. 5Na Dawid ayɛ deɛ ɛyɛ wɔ Awurade ani so. Ɔdii Awurade ahyɛdeɛ so ne nkwa nna nyinaa, agye Hetini Uria no ho asɛm no nko ara.\n6Abiyam nkwa nna mu nyinaa, na akokoakoko da ɔno ne Yeroboam ntam. 7Nsɛm a aka a ɛsisii wɔ Abiyam ahennie mu ne deɛ ɔyɛeɛ no, wɔatwerɛ wɔ Yuda Ahemfo Abakɔsɛm Nwoma no mu. Ɔko daa Abia ne Yeroboam ntam ɛberɛ biara. 8Na Abiyam wuiɛ no, wɔsiee no Dawid kuropɔn mu. Na ne babarima Asa dii nʼadeɛ sɛ ɔhene.\n9Yeroboam dii ɔhene wɔ Israel ne mfeɛ aduonu so no, Asa bɛdii ɔhene wɔ Yuda. 10Ɔdii ɔhene Yerusalem mfeɛ aduanan baako. Na wɔfrɛ ne nanabaa Maaka a na ɔyɛ Absalom babaa. 11Asa yɛɛ deɛ ɛsɔ Awurade ani, sɛdeɛ ne nana Dawid yɛeɛ no. 12Ɔpamoo asɔreeɛ so nnwamanfoɔ nyinaa firii asase no so, na ɔyiyii ahoni a nʼagyanom yɛeɛ no nyinaa. 13Na mpo, ɔtuu ne nanabaa Maaka firii ahemaadwa no so, ɛfiri sɛ, na wayɛ Asera ahoni dua a na ɛyɛ akyiwadeɛ. Asa twaa dua no na ɔhyee no wɔ Kidron bɔnhwa mu. 14Ɛwom sɛ wɔansɛe abosonnan no nyinaa koraa deɛ, nanso, Asa kɔɔ so de nʼakoma hyɛɛ Awurade mu nʼasetena nyinaa mu. 15Ɔde dwetɛ, sikakɔkɔɔ ne nneɛma a ɔno ne nʼagya too edin de maa Awurade Asɔredan no baeɛ.\n16Na akokoakoko wɔ Yudahene Asa ne Israelhene Baasa ntam. 17Israelhene Baasa kɔko tiaa Yuda, na ɔmaa Rama banbɔ sɛdeɛ obi ntumi nni ahyɛnfirie wɔ Yudahene Asa asase so. 18Asa tasee dwetɛ ne sikakɔkɔɔ no a ɛkaa wɔ Awurade Asɔredan no akoradan mu ne deɛ na ɛwɔ ahemfie no akoradan no mu. Ɔde hyɛɛ ne mpanimfoɔ no mu bi nsa, na ɔsomaa wɔn ma wɔkɔɔ Hesion babarima Tabrimon babarima Siriahene Ben-Hadad a na ɔdi ɔhene wɔ Damasko no nkyɛn, na ɔde saa nsɛm yi kaa ho. 19“Ma yɛnyɛ apam a na ɛda wʼagya ne mʼagya ntam no foforɔ. Tie, mede akyɛdeɛ a ɛyɛ dwetɛ ne sikakɔkɔɔ resoma de abrɛ wo. Afei, twa wo ne Israelhene Baasa apam no mu, sɛdeɛ ɔremfa ne nsa nka me.”\n20Ben-Hadad penee ɔhene Asa abisadeɛ no so, na ɔsomaa nʼakodɔm, ma wɔkɔto hyɛɛ Israel so. Wɔdii nkuro Iyon, Dan, Abel-Bet-Maaka ne Kineret a Naftali nsase nyinaa ka ho no so. 21Na Israelhene Baasa tee asɛm a asi no, ɔgyaee nʼadwuma a na ɔreyɛ de abɔ Rama ho ban no, kɔɔ Tirsa kɔtenaa hɔ. 22Afei, ɔhene Asa soma kɔɔ Yuda mmaa nyinaa, kɔkaa sɛ ɔhwehwɛ sɛ obiara biara bɛboa asoa ɛdansie aboɔ ne nnua a na Baasa de reyɛ banbɔdwuma wɔ Rama no afiri hɔ. Asa de saa banbɔ nneɛma no kyekyeree kuro Geba a ɛwɔ Benyamin ne Mispa kuro no.\n23Asa ahennie ho nsɛm nkaeɛ ne deɛ ne tumi kɔduruiɛ no, ne nkuro a ɔkyekyereɛ no nyinaa din no, wɔatwerɛ agu Yuda Ahemfo Abakɔsɛm Nwoma no mu. Ne nkɔkoraabɔ mu no, ɔyaree ne nan. 24Ɛberɛ a Asa wuiɛ no, wɔsiee no nʼagyanom nkyɛn wɔ Dawid kuropɔn mu. Na ne babarima Yehosafat bɛdii nʼadeɛ sɛ ɔhene.\nNadab Di Ɔhene Wɔ Israel\n25Yeroboam babarima Nadab hyɛɛ aseɛ dii adeɛ wɔ Israel ɛberɛ a na ɔhene Asa adi adeɛ wɔ Yuda mfeɛ mmienu mu. Ɔdii adeɛ Israel mfeɛ mmienu. 26Na ɔyɛɛ bɔne wɔ Awurade ani so. Ɔdii nʼagya anammɔn akyi, toaa so yɛɛ bɔne, somm abosom sɛdeɛ na Yeroboam adi Israel anim ama wɔayɛ no.\n27Na Ahiya babarima Baasa a ɔfiri Isakar abusuakuo mu no pam Nadab tiri so, kumm no ɛberɛ a na ɔne Israel akodɔm akyere sraban, retua Filistifoɔ kuro Gibeton no. 28Baasa kumm Nadab wɔ ɔhene Asa adedie wɔ Yuda mfeɛ mmiɛnsa mu no so, na ɔbɛyɛɛ Israelhene a ɔdi hɔ.\n29Ntɛm ara, ɔkunkumm ɔhene Yeroboam asefoɔ nyinaa a adehyeɛ abusua no mu baako koraa anka, sɛdeɛ Awurade nam odiyifoɔ Ahiya a ɔfiri Silo ahyɛ bɔ afa Yeroboam ho no. 30Saa asɛm yi siiɛ, ɛfiri sɛ, Yeroboam di a ɔdii Israel anim ma wɔyɛɛ bɔne no, ɛhyɛɛ Awurade, Israel Onyankopɔn, abufuo.\n31Nadab ahennie ho nsɛm nkaeɛ ne dwuma a ɔdiiɛ nyinaa no, wɔatwerɛ agu Israel Ahemfo Abakɔsɛm Nwoma mu. 32Na akokoakoko wɔ Asa ne Israelhene Baasa ntam.\nBaasa Di Israel So Ɔhene\n33Ahiya ba Baasa hyɛɛ aseɛ dii Israel so wɔ ɔhene Asa adedie wɔ Yuda no mfeɛ mmiɛnsa mu. Baasa dii adeɛ Tirsa mfeɛ aduonu ɛnan. 34Na ɔyɛɛ bɔne wɔ Awurade ani so. Ɔdii Yeroboam anammɔn akyi, somm abosom, sɛdeɛ Yeroboam dii Israel anim yɛeɛ no.\nASCB : 1 Ahemfo 15


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Haitian Creole Hebrew Hiligaynon Hindi Hmong (White) Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Kongo Korean Latvian Lingala Lithuanian Luganda Macedonian Malagasy Malayalam Maltese Myanmar Ndebele (Zimbabwe) Nepali Norwegian Oromo Pangasinan Papiamento (Aruba) Papiamento (Curaçao) Persian Polish Portuguese Punjabi Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Xhosa Yoruba Zulu\nƐwom, wɔn a wɔyɛ anigyede ahorow no ma nnipa, mfonini, ne nsɛmti no yɛ anika deɛ, nanso ɛsɛ sɛ yehu asiane a ɛwɔ saa anigyede no mu\nYƐREKA ahonhonsɛm anaa tumi a ɛboro nnipa deɛ so ho asɛm a, ɛnyɛ nnipa nyinaa na wogye di. Wosusuw sɛ ɛyɛ nnaadaa. Ebinom nso gye di sɛ wɔn a wɔkyerɛw sini mu nsɛm no na wɔde wɔn adwene bu nsɛm bi kɛkɛ. Nanso nea Bible ka fa ho no yɛ soronko koraa. Ɛka no pen sɛ yɛntwe yɛn ho mfi ahonhonsɛmdi ho. Ɛho nhwɛso ni. Deuteronomium 18:10-13 ka sɛ: ‘Ɛnsɛ sɛ obi a ɔyɛ abusude yi bi tena mo mu: Nea ɔhyɛ abosonkɔm anaa oyi nkonyaa, nea ɔhwehwɛ hyɛbea ho sɛnkyerɛnne anaa odi asumansɛm, nea ɔkyekyere afoforo anaa ɔkɔ abisa, ɔkɔmfo anaa samanfrɛfo.’ Adɛn ntia? Bible no toa so sɛ: “Yehowa kyi obi a ɔyɛ eyinom . . . Hwɛ na wo ho amma asɛm wɔ Yehowa wo Nyankopɔn anim.”\nAdɛn nti na Bible kasa tia ahonhonsɛmdi biara denneennen saa?\nBAABI A EFI NNYE\nBible ma yehu sɛ ansa na Onyankopɔn rebɔ asase no, odii kan koraa bɔɔ abɔfo anaa honhom abɔde ɔpepem pii. (Hiob 38:4, 7; Adiyisɛm 5:11) Ɔmaa abɔfo yi mu biara akwannya sɛ obetumi apaw nea ɔpɛ. Ná abɔfo no betumi apaw sɛ wɔbɛyɛ papa anaa bɔne. Ebinom pawee sɛ wɔbɛtew Onyankopɔn so atua, enti wofii soro baa asase so bedii bɔne. Nea efii mu bae ne sɛ, “na amumɔyɛ ahyɛ” asase so mã.—Genesis 6:2-5, 11; Yuda 6.\nBible ka sɛ saa abɔfo bɔne no tumi nya nnipa bebree so tumi, na wɔredaadaa nnipa pii nso. (Adiyisɛm 12:9) Abɔfo bɔne no nim sɛ onipa biara pɛ sɛ ohu nea ebesi daakye, enti wɔfa so daadaa nkurɔfo.—1 Samuel 28:5, 7; 1 Timoteo 4:1.\nƐyɛ nokware, ɛtɔ da a ɛte sɛ nea ahonhonsɛm boa nkurɔfo. (2 Korintofo 11:14) Nanso nokware a ɛwom ne sɛ, saa abɔfo bɔne yi pɛ sɛ wofura nkurɔfo adwene ani na wɔanhu Onyankopɔn ho nokwasɛm.—2 Korintofo 4:4.\nEnti abɔfo bɔne a nkurɔfo ne wɔn di nkitaho no, Bible ama yɛahu sɛ ɛnyɛ biribi a ɛsɛ sɛ yɛde gyigye yɛn ani kɛkɛ. Wei nti bere a nnipa bi a na wɔpɛ sɛ wobedi Yesu akyi no huu saa nneɛma yi ho nokwasɛm no, ‘wɔn a wodi asumansɛm no mu pii de wɔn nhoma ba bɛhyewee.’—Asomafo Nnwuma 19:19.\n“Nnansa yi, sɛnea wɔde abayifo a wɔn ho yɛ fɛ na wɔn ho yɛ akɔnnɔ ba sini, TV, ne nhoma ahorow mu no, ebetumi aba sɛ ɛno na ama mmabaa pii ani regye abayisɛm ho no.”—Gallup Youth Survey, 2014\nƐnnɛ nso nnipa bebree ayɛ wɔn adwene sɛ wɔremfa wɔn ho nhyɛ anigyede anaa biribiara a ahonhonsɛm wom mu. Sɛ yɛbɛyɛ mfatoho a, bere a abaayewa bi a ɔde Maria * dii mfe 12 no, ɛte sɛ nea na otumi ka nea ebesi daakye anaa bɔne bi a ɛreba ho asɛm. Ná otumi hwɛ sopaa bi so ka ne sukuufo daakye ho asɛm kyerɛ wɔn. Ɔka nso a na ɛbam, enti n’ani begyee asumansɛm ho paa.\nNá Maria susuw sɛ Onyankopɔn na ama no akyɛde a otumi de boa nkurɔfo. Nanso ɔkaa sɛ: “Ná biribi haw me. Ná mehwɛ sopaa so ka nkurɔfo abrabɔ mu nsɛm kyerɛ wɔn. Me nso, na mepɛ sɛ mihu me daakye nanso na mehwɛ sopaa no so a minhu hwee.”\nNá nsɛmmisa bebree reteetee Maria, enti ɔbɔɔ Onyankopɔn mpae na akyiri yi Yehowa Adansefo ne no suaa Bible. Bible no maa no behuu sɛ ɛnyɛ Onyankopɔn na ɔma otumi ka daakye asɛm. Ɔsan huu sɛ, sɛ obi ne Onyankopɔn betumi afa adamfo a, biribiara a ɛfa ahonhonsɛm ho no, ɛsɛ sɛ ɔtwe ne ho fi ho. (1 Korintofo 10:21) Dɛn na efii mu bae? Nhoma ne biribiara a na Maria de di asumansɛm no, ɔtoo ne nyinaa gui. Nokwasɛm a wasua afi Bible mu no, seesei ɔno nso de kyerɛkyerɛ nkurɔfo.\nƆbarima bi a ɔde Michael nso, ɔyɛ aberante no, na ɔtaa kan nhoma a ahonhonsɛm ne abayisɛm wom paa. Ɔkaa sɛ: “Sɛ merekan nhoma bi na mihu nkwadaa te sɛ me a honhom anaa tumi bi hyɛ wɔn mu a, na mafa no sɛ ɛyɛ me.” Nkakrankakra nhoma a abayisɛm ne nyankomade wom no, n’akenkan bɛkaa no hɔ. Ɔkaa sɛ: “Ná mepɛ sɛ mihu nneɛma a ɛtete saa no mu yiye paa, enti na metaa kan ho nhoma hwɛ ho sini nso.”\nNanso Bible a Michael suae no kaa no maa ohuu sɛ ɛsɛ sɛ ɔhwɛ nneɛma a ɔkenkan no yiye. Ɔkaa sɛ: “Nneɛma a ɛfa ahonhonsɛmdi ho no, mekyerɛw ne nyinaa guu krataa so na metoo ne nyinaa gui. Misuaa biribi titiriw bi. Ɛne sɛ Bible ka wɔ 1 Korintofo 10:31 sɛ: ‘Monyɛ biribiara mfa nhyɛ Onyankopɔn anuonyam.’ Afei mibisa me ho sɛ, ‘Saa nhoma a merekenkan yi, ɛma mehyɛ Onyankopɔn anuonyam ampa?’ Sɛ ɛnte saa a, na magyae kan.”\nWɔka Bible no ho asɛm sɛ ɛte sɛ kanea. Ɛyɛ nhoma soronko a ɛma yehu sɛnea ahonhonsɛmdi te ankasa. (Dwom 119:105) Bible no ma yehu nea ɛsen saa mpo. Ɛka sɛ daakye ahonhommɔne rennya tumi wɔ nnipa so bio. Sɛ ɛbam a, ɛbɛma nnipa ho atɔ no paa. Ɛho nhwɛso ne Dwom 37:10, 11. Ɛhɔ ka sɛ: “Aka kakraa bi na ɔdebɔneyɛfo nni hɔ bio; na wohwehwɛ ne tenabea a, na onni hɔ. Na ahobrɛasefo benya asase no adi, na wɔagye wɔn ani asomdwoe bebree mu.”\n^ nky. 10 Wɔasesa din ahorow a ɛwɔ asɛm yi mu no.\nDɛn ne Ahonhonsɛmdi?\nNkurɔfo de wɔn ho hyɛ nneɛma bi te sɛ nsoromma mu hwɛ, abayisɛm, ne asumansɛm mu. Wei ma yehu sɛ nkurɔfo pɛ ahonhonsɛmdi. Wokɔ mmeae bebree wɔ wiase a, nkurɔfo kɔ asumanfo, adunsifo anaa akɔmfo hɔ na ama wɔatumi ne ahonhommɔne adi nkitaho. Ebinom nam ahonhonsɛm so hwehwɛ wɔn daakye. Wɔhwɛ nsoromma mu, wɔkɔ abisa, wɔhwɛ ahwehwɛ mu, wɔhwɛ afoforo nsam anaa wɔma obi hwɛ wɔn nsam.\nWohwɛ nhoma ahorow ne sini bebree mu a, wɔma ahonhonsɛm yɛ te sɛ nea asɛm biara nni ho anaa ɛyɛ anigye mpo. Wɔn a wɔakwadare nkitahodi mu no bi kyerɛ sɛ, sɛnea woyi ahonhonsɛm wɔ TV ne sini ahorow mu no, ɛka ho bi paa na adidi nkurɔfo ti saa no.\nYɛsrɛ wo sua pii ka ho wɔ Dɛn na Yebetumi Asua Afi Bible Mu? nhoma no mu, ti 10. Yehowa Adansefo na wotintimii. Wubetumi atwe nhoma yi wɔ www.jw.org/tw a wuntua hwee, anaa fa w’afiri skan ahyɛnsode yi.


箴言 21 CCB – Mmɛbusɛm 21 ASCB | Biblica\n箴言 21 CCB – Mmɛbusɛm 21 ASCB\n1Ɔhene akoma da Awurade nsam;\nɔkyerɛ no ɛkwan te sɛ asutene ma ɔkɔ baabiara a ɔpɛ.\n2Onipa akwan nyinaa tene wɔ nʼani so,\nnanso Awurade na ɔkari akoma.\n3Sɛ woyɛ adepa ne adeɛ a ɛtene a\nɛsɔ Awurade ani sene afɔrebɔ.\n4Ani a ɛtra ntɔn ne ahomasoɔ akoma,\nne amumuyɛfoɔ asetena nyinaa yɛ bɔne!\n5Nsiyɛfoɔ nhyehyɛeɛ de mfasoɔ ba\nsɛdeɛ ntɛmpɛ kɔwie ohia no.\n6Ahonya a nkontompo tɛkrɛma de ba no\nyɛ huhuro ne owuo afidie.\n7Amumuyɛfoɔ basabasayɛ bɛtwe wɔn akɔ,\nɛfiri sɛ wɔmpɛ sɛ wɔyɛ deɛ ɛtene.\n8Onipa a ɔdi fɔ no akwan yɛ kɔntɔnkye,\nna deɛ ne ho nni asɛm no adeyɛ tene.\n9Suhyɛ twɛtwɛwa ase baabi tena\nyɛ sene sɛ wo ne ɔyere ntɔkwapɛfoɔ bɛtena efie.\n10Omumuyɛfoɔ kɔn dɔ bɔne;\nɔnni ahummɔborɔ mma ne yɔnko.\n11Sɛ wɔtwe fɛdifoɔ aso a, ntetekwaafoɔ hunu nyansa,\nsɛ wɔkyerɛkyerɛ onyansafoɔ a, ɔnya nimdeɛ.\n12Ɔteneneeni no nim deɛ ɛrekɔso wɔ omumuyɛfoɔ fie\nna ɔde omumuyɛfoɔ no kɔ ɔsɛeɛ mu.\n13Sɛ onipa sisi nʼaso wɔ mmɔborɔni su ho a\nɔno nso bɛsu afrɛ, na wɔrennye no so.\n14Kokoam adekyɛ dwodwo akoma,\nkɛtɛasehyɛ nso pata abufuhyeɛ.\n15Sɛ wobu atɛntenenee a, teneneefoɔ anigye\nnanso ɛyɛ ahunahuna ma abɔnefoɔ.\n16Onipa a ɔmane firi nhunumu kwan soɔ no\nbɛhome wɔ awufoɔ fekuo mu.\n17Deɛ ɔdi ahosɛpɛ akyi no bɛyɛ ohiani;\ndeɛ ɔpɛ nsã ne ngo no rennya ne ho da.\n18Amumuyɛfoɔ de wɔn nkwa to hɔ ma teneneefoɔ,\nna atorofoɔ yɛ saa ma wɔn a wɔyɛ pɛ.\n19Ɛyɛ sɛ wobɛtena ɛserɛ so,\nsene sɛ wo ne ɔyere ntɔkwapɛfoɔ a nʼakoma ha no bɛtena.\n20Nnuane pa ne ngo ayɛ onyansafoɔ fie ma,\nnanso ɔkwasea di deɛ ɔwɔ nyinaa.\n21Deɛ ɔti tenenee ne ɔdɔ no\nɔnya nkwa, yiedie ne animuonyam.\n22Onyansafoɔ to hyɛ ahoɔdenfoɔ kuropɔn so\nna ɔdwiri abandenden a wɔn werɛ hyɛ mu gu fam.\n23Deɛ ɔkora nʼano ne ne tɛkrɛma no\nɔtwe ne ho firi amanenya ho.\n24Ɔhantanni a ɔma ne ho so no, ne din ne “Ɔfɛdifoɔ”\nɔde ahantan ntrasoɔ yɛ adeɛ.\n25Deɛ ɔkwadwofoɔ kɔn dɔ no bɛyɛ owuo ama no,\nɛfiri sɛ ne nsa mpɛ adwumayɛ.\n26Ɛda mu nyinaa ɔpere sɛ ɔbɛnya bebree,\nnanso ɔteneneeni deɛ, ɔma a ɔnnodo ho.\n27Omumuyɛfoɔ afɔrebɔ yɛ akyiwadeɛ,\nne titire ne sɛ ɔde adwemmɔne bata ho.\nna obiara a ɔtie noɔ no nso wɔbɛsɛe no.\n29Amumuyɛfoɔ di akakabensɛm\nna ɔteneneeni deɛ, ɔdwene nʼakwan ho.\n30Nyansa, nhunumu ne nhyehyɛeɛ biara nni hɔ a\nɛbɛtumi ayɛ yie atia Awurade.\n31Wɔsiesie apɔnkɔ ma ɔko da,\nnanso nkonimdie yɛ Awurade dea.\nASCB : Mmɛbusɛm 21


但以理書 7 CCBT - Daniel 7 ASCB\nMmoa Ɛnan Ho Daeɛso\n1Ɔhene Belsasar adedie afe a ɛdi ɛkan wɔ Babilonia mu no, Daniel soo daeɛ, hunuu anisoadehunu ahodoɔ ɛberɛ a ɔda ne mpa so no. Ɔtwerɛɛ daeɛ no mu nsɛm titire too hɔ.\n2Daniel kaa sɛ, “Mʼanisoadehunu no mu saa anadwo no, mehunuu ɔsoro mframa ɛnan a ɛrebobɔ fa ɛpo kɛseɛ no so. 3Afei, mmoa akɛseɛ ɛnan bi pue firii ɛpo no mu a wɔn mu biara bɔbea nko.\n4“Na aboa a ɔdi ɛkan no te sɛ gyata a ɔwɔ ɔkɔdeɛ ntaban. Mehwɛɛ no ara kɔsii sɛ wɔtutuu ne ntaban no, na wɔpagyaa no ma ɔgyinaa ne nan mmienu so te sɛ onipa. Na wɔmaa no onipa adwen.\n5“Afei, mehunuu aboa a ɔtɔ so mmienu a na ɔte sɛ sisire. Na ɔda ne nkyɛn mu a na mfempadeɛ mmiɛnsa hyɛ ne se ntam wɔ nʼanom. Na wɔka kyerɛɛ no sɛ, ‘Sɔre na we ɛnam a wobɛtumi!’\n6“Yei akyi no, mehunuu aboa foforɔ a ɔte sɛ ɔsebɔ. Na ɔwɔ ntaban ɛnan a ɛte sɛ nnomaa ntaban a ɛtuatua nʼakyi. Saa aboa yi wɔ tire ɛnan, na wɔmaa no tumi kɛseɛ.\n7“Yei akyi no, mʼanisoadehunu anadwo no, mehunuu aboa a ɔtɔ so ɛnan a ne ho yɛ hu yie, na ne ho yɛ den nso. Ɔwɔ se akɛseɛ a ɛyɛ dadeɛ na ɔde bubu mmoa a ɔkyere wɔn na wawe, na afei ɔde ne nan tiatia nkaeɛ no so. Ɔda nso koraa wɔ mmoa nkaeɛ no mu. Na ɔwɔ mmɛn edu.\n8“Ɛberɛ a megu so redwene mmɛn no ho no, abɛn ketewa foforɔ bi pueɛ wɔ mmɛn dada no ntam, na ɛtutuu mmɛn dada no mu mmiɛnsa. Na saa abɛn ketewa no wɔ aniwa te sɛ onipa, na ɔwɔ ano a ɛkasa ahantan so.\n9“Megu so rehwɛ no,\n“mehunuu sɛ, wɔde nhennwa bɛsisii hɔ,\nna Deɛ ɔwɔ hɔ firi Tete no bɛtenaa ase.\nNa nʼatadeɛ yɛ fitaa sɛ sukyerɛmma;\nna ne tirinwi hoa sɛ odwan nwi.\nNʼahennwa dɛre sɛ ogyaframa\nna nʼahennwa nhankra nso dɛree framfram.\ntene firii nʼanim baeɛ.\nAbɔfoɔ mpempem kotoo no,\nAbadwafoɔ no tenaa ase,\nna wɔhyɛɛ aseɛ buebuee nwoma mu.\n11“Na mekɔɔ so hwɛeɛ, ɛfiri sɛ, na abɛn ketewa no de ahantan rekasa. Mehwɛeɛ ara kɔsii sɛ wɔkumm aboa no, na wɔtoo no twenee ogyaframa a ɛrederɛ framfram no mu. 12Mmoa a aka no nso, wɔgyee wɔn tumi firii wɔn nsam, ma wɔtenaa ase kyɛree kakra.\n13“Anadwo a menyaa mʼanisoadehunu no, mehwɛ hunuu obi te sɛ onipa ba no a ɔnam ɔsoro omununkum mu reba. Ɔbɛn Deɛ ɔwɔ hɔ firi Tete no, wɔdii nʼanim kɔɔ ne nkyɛn. 14Wɔmaa no tumi, animuonyam ne adehyetumi; na aman ne kasa ahodoɔ nyinaa somm no. Nʼahennie yɛ daa ahennie a ɛtoɔ rentwa da. Nʼahemman yɛ deɛ ɛrensɛe da.”\nWɔkyerɛ Daeɛ No Ase\n15“Me, Daniel, deɛ mehunuiɛ no nyinaa haa me wɔ honhom mu, na mʼanisoadehunu no bɔɔ me hu. 16Enti, mekɔɔ wɔn a wɔgyinagyina hɔ no mu baako, kɔbisaa no saa nneɛma no nyinaa ase.\n“Ɔkyerɛɛ me aseɛ sɛ: 17‘Saa mmoa akɛseɛ ɛnan yi gyina hɔ ma ahemman ɛnan a wɔbɛsɔre asase so. 18Nanso, Ɔsorosoroni no ahotefoɔ no bɛgye ahemman no na wɔafa no afebɔɔ.’\n19“Afei, mepɛɛ sɛ mehunu aboa a ɔtɔ so ɛnan no a na ɔda nso wɔ nkaeɛ no mu no nkyerɛaseɛ. Na ne ho yɛ hu yie, na ɔde ne se a ɛyɛ dadeɛ ne nʼabɔwerɛ a ɛyɛ kɔbere no tete mmoa a ɔkyere wɔn no we, na afei ɔde ne nan tiatia nkaeɛ no so. 20Afei, mepɛɛ sɛ mete mmɛn edu a na ɛtuatua ne tiri ho ne deɛ ɛpuee akyire no ase. Ɛbɛsɛee deɛ na ɛwɔ hɔ dada no mu mmiɛnsa, na yei yɛ abɛn a ɛdi mu kyɛn nkaeɛ no a na ɛwɔ onipa aniwa ne ano a ɛkasa ahantan so. 21Mehwɛeɛ no, na saa abɛn yi atu ateneneefoɔ no so sa redi wɔn so nkonim, 22kɔsii sɛ, Deɛ ɔwɔ ho firi Tete no baeɛ, bɛbuu atɛn, maa Ɔsorosoroni ahotefoɔ no dii bem. Afei, ɛberɛ duruiɛ sɛ, wɔfa ahemman no.\n23“Afei, ɔkyerɛɛ me aseɛ sɛ, ‘Saa aboa a ɔtɔ so ɛnan yi yɛ ahemman a ɛtɔ so ɛnan a ɛbɛba asase so. Ɛbɛda nso wɔ ahemman a aka no nyinaa mu. Ɛbɛmene asase nyinaa, na atiatia so abubu no asinasini. 24Ne mmɛn edu no yɛ ahemfo edu a wɔbɛfiri saa ahemman no mu. Afei, ɔhene foforɔ bɛsɔre a ɔda nso wɔ edu a aka no mu a ɔbɛbrɛ ahemfo no mu mmiɛnsa ase. 25Ɔbɛkasa atia Ɔsorosoroni no, na wahyɛ ahotefoɔ no so. Ɔbɛbɔ mmɔden sɛ, ɔbɛsesa wɔn afahyɛ kronkron ahodoɔ ne wɔn mmara no, na wɔde wɔn ahyɛ nʼase kɔsi mmerɛ bi.\n26“ ‘Nanso, abadwafoɔ bɛtena ase, na wɔagye ne tumi nyinaa, na wɔasɛe no korakora. 27Afei, wɔde ahennie ne tumi ne kɛseyɛ a ɛwɔ ahemman a ɛwɔ ɔsoro ase nyinaa bɛma ahotefoɔ, Ɔsorosoroni no nkurɔfoɔ. Na nʼahemman bɛtena hɔ daa, na ahemfo nyinaa bɛsɔre no na wɔayɛ ɔsetie ama no.’\n28“Asɛm no awieeɛ nie. Me, Daniel, mʼadwendwene yi haa me yie na mʼanim sesaeɛ na mede saa nsɛm yi siee mʼakoma mu.”\nASCB : Daniel 7


Nnwom 33 NA-TWI - Ayeyi Dwom - Mo a moyɛ atreneefo, nea - Bible Gateway\nNnwom 32Nnwom 34\nNnwom 33 Nkwa Asem (NA-TWI)\n33 Mo a moyɛ atreneefo, nea Awurade ayɛ nti, monteɛm nni ahurusi; mo a mutie no, monkamfo no. 2 Monna Awurade ase wɔ asanku so na momfa asanku a nhama gu so nto nnwom mma no. 3 Monto dwom foforo mma no. Momfa nyansa mmɔ sanku no na monteɛm ahurusi so!


Hiob anoyi (1-34)\n‘Adɛn nti na abɔnefo di yiye?’ (7-13)\nƆmaa obiara huu sɛnea “n’awerɛkyekyefo” no te (27-34)\n21 Ɛnna Hiob kae sɛ: 2 “Monyɛ aso ntie m’asɛm yi yiye,Na momfa ɛno nkyekye me werɛ. 3 Munnya me ho abotare na menkasa;Sɛ mekasa wie na mubedi me ho fɛw a, munni.+ 4 Onipa na meka me haw kyerɛ no anaa? Sɛ saa a, anka m’abotare* nsae anaa? 5 Monhwɛ me; montɛɛ mo anom nhwɛ me.Momfa mo nsa nto mo ano. 6 Sɛ midwen ho a, na mayɛ basaa;Ɛba saa a, na me ho repopo. 7 Adɛn nti koraa na abɔnefo kɔ so tena ase?+Adɛn nti koraa na wonyin kyɛ, na wonya ahode bebree?*+ 8 Daa wɔn mma wɔ wɔn anim,Na wohu wɔn asefo mpo. 9 Wɔn afi mu adwo; ehu biara nni hɔ.+Ɛnyɛ ade a Onyankopɔn de n’abaa twe wɔn aso. 10 Wɔn anantwinini foro anantwibere pɛ, na wɔanyinsɛn;Wɔn anantwibere wo, na wɔmpɔn. 11 Wɔn mma mmarima tu mmirika wɔ abɔnten te sɛ nguankuw,Na wɔn mma huruhuruw. 12 Wɔde mpintin ne asanku to dwom,Na wɔbɔ atɛntɛbɛn di ahurusi.+ 13 Wɔn nkwa nna nyinaa wɔn ani gye,Na wɔde asomdwoe sian kɔ* Ɔdamoa* mu. 14 Nanso wɔka kyerɛ nokware Nyankopɔn no sɛ, ‘Gyaa yɛn! Yɛmpɛ sɛ yehu w’akwan.+ 15 Hena ne ade nyinaa so Tumfo no a enti ɛsɛ sɛ yɛsom no?+ Na sɛ yehu no a, dɛn paa na yebenya?’+ 16 Nanso minim sɛ wonni wɔn yiyeyɛ so tumi.+ Me ne nnebɔneyɛfo nsusuwii* nni hwee yɛ.+ 17 Mpɛn ahe na wodum abɔnefo kanea?+ Mpɛn ahe na amanehunu to wɔn? Mpɛn ahe na Onyankopɔn sɛe wɔn wɔ n’abufuw mu? 18 Da bɛn paa na abɔnefo yɛe sɛ sare a mframa rebɔ no?Anaa da bɛn na ahum huw wɔn kɔe sɛ ntɛtɛwa? 19 Onyankopɔn de onipa asotwe bɛto hɔ ama onipa no ara mma. Nanso ma Onyankopɔn ntua onipa no nso ka mma onhu sɛnea ɛte.+ 20 Ma ɔmfa n’ankasa ani nhu ne sɛe,Na ɔnnom ade nyinaa so Tumfo no abufuw.+ 21 Efisɛ sɛ wotwa abosome dodow a ɔde bɛtena nkwa mu no so* a,Nea ɛbɛto n’asefo* biara mfa ne ho.+ 22 Obi betumi akyerɛkyerɛ Onyankopɔn ama wanya nimdeɛ*+Bere a Ɔno na obu atitiriw paa atɛn no?+ 23 Obi wu bere a ɔwɔ ahoɔden paa,+Bere a onni haw biara na ne ho adwo no,+ 24 Bere a ne srɛ ayeyɛ akɛse,Na ne nnompe mu ayɛ den* no. 25 Na obi nso de, ɔde awerɛhow kɛse* na ɛkɔ owu mu,Bere a ɔnkaa nneɛma pa mpo nhwɛe da. 26 Wɔn nyinaa, dɔte mu na wɔbɛkɔ akɔda,+Na mmoawa bɛkata wɔn baanu nyinaa so.+ 27 Hwɛ! Minim nea moredwen ho nyinaa,Na minim adwene a moafa sɛ mobɛyɛ me bɔne* no.+ 28 Efisɛ mubisa sɛ, ‘Onipa titiriw no fi wɔ he?Na ɛhe na ntamadan a ɔbɔnefo no tenaa mu no wɔ?’+ 29 Adɛn, mummisaa akwantufo? Na monhwehwɛɛ nea wɔahu no* mu yiye? 30 Ɛmma munhui sɛ ɔbɔnefo fa ne ho di amanehunu da,Na wogye no abufuw da anaa? 31 Hena na ɔbɛka asi n’anim sɛ ne kwan nye?Na nea wayɛ no, hena na obetua no so ka? 32 Sɛ wɔde no kɔto ɔdamoa mu a,Wobesi pɛ wɔ ne nna so. 33 Dɔte atɔwatɔw a ɛwɔ bon mu bɛyɛ no dɛ,+Na nnipa nyinaa bedi n’akyi,*+Sɛnea nnipa a wɔn dodow nni ano dii n’anim no. 34 Enti adɛn nti na moma me awerɛkyekye hunu?+ Mo nsɛm a moka nyinaa, hwee nnim; nnaadaa nko ara!”\n^ Anaa “wonya tumi.”\n^ Anaa “Na prɛko pɛ, wosian kɔ,” kyerɛ sɛ, wɔn wu ba prɛko pɛ a wɔnte yaw biara.\n^ Anaa “afotu; pɔw.”\n^ Anaa “wɔkyɛ abosome dodow a ɔde bɛtena nkwa mu no mu abien.”\n^ Anaa “ne fi.”\n^ Anaa “obetumi akyerɛ Onyankopɔn biribi.”\n^ Nt., “ne nnompe mu hon ayɛ sɔkyee.”\n^ Anaa “ɔkra awerɛhow.”\n^ Ebetumi nso akyerɛ, “mubedi me awu.”\n^ Nt., “wɔn nsɛnkyerɛnne no.”\n^ Nt., “ɔbɛtwe nnipa nyinaa adi n’akyi.”


12 April 13 - Fante online\nFriday Sermon: Be Watchful of your Trusts and Covenants - 12th April 2013 - Fante Translation.\nFida Nyamesɛmka: Ebͻwbira 12, 2013.\n(Friday sermon – 12th April, 2013 – Fante Translation)\nHOM NYƐ AHWƐYIE WƆ AWERƐHYƐMUDZE NA MBRANSƐM HO.\nHadhrat Khalifatul Masih kenkaan Kuran mu nsɛm a odzi do yi dze hyɛɛ ne Fida Nyamesɛmka no ase.\n“Ampaara dɛ Nyankopͻn hyɛ hom dɛ hom mfa awerɛhyɛmudze no a wͻdze ahyɛ hom nsa no mma ewuranom a ͻyɛ hͻn dze na ͻfata hͻn, na sɛ hom bu nyimpa ntamu atsɛn a hom mfa pɛrpɛryɛ mbu atsɛn tsenenee. Na osi pi dɛ dza odzi mu papaapa na Nyankopͻn dze ayɛ afotu ama hom! Nyankopͻn dze Ɔtse biribiara na Ohu adze nyinara” (4:59).\nDɛ mbrɛ Asͻrmba dodowara nyim no, afe yi yɛ abatow ber wͻ Asͻrmba nyinara mu. Abatow a wͻdze yiyi Ameerfo, Sadrfo na dzibewdzifo no osi mfe ebiasa biara. Mbeambea bi dze, abatow no ahyɛ ase dadaw. Majlis e Intikhab wͻ Jama’at akɛseakɛse no mu a woyiyi hͻn banodzifo. Dɛ mbrɛ ohia papaapa dɛ yɛpam dzibewdzifo ama Jama’at no ne nhyehyɛɛ akͻ do no, dɛmara so na ͻyɛ ehiadze papaapa dɛ yeyi nyia ͻsɛ fata dɛ ͻhwɛ Jama’at nhyehyɛɛ do. Ampaara dɛ iyi yɛ ehiadze ara ma Kuran Krͻnkrͻn no twe adwen gyina do, kyerɛkyerɛ mu yie fa nkorͻfo a ͻwͻ dɛ woyiyi hͻn wͻ dwumadzi ho. Ɔkyerɛ mu kyerɛ dzibewdzifo no so dɛ hͻn gyinabew no nnhyɛ ma gyedɛ wodzi dwuma a ͻbata hͻn dzibew no ho na sɛ wͻtͻ pitsi wͻ ho so a, Nyankopͻn enyi nnkɛgye hͻn ho.\nAhyɛdze a ofi Kuran mu a wͻabͻ dzin wͻ sor ha yi, yɛ dwumadzi a ͻfa no awerɛhyɛmudze; dɛm ntsi hom mpam hͻn a wodzi mu mapa wͻ hom enyi do. Hom nhwɛ nhu dɛ, wͻsɛ eso wobotum edzi dwuma no anaa wonnkotum. Dɛ mbrɛ hom nyinara hyia mu kyerɛ hom adwen wͻ Khalifa a osi do no, yɛ dwuma son no,dɛmara so na ͻwͻ dɛ hom dwen ho yie na wͻsͻr wͻ ho. Abatow no nnyi dɛ wͻma ogyina enuayɛ anaa anyɛnkoyɛ anaa ebusuayɛ do. Nnyɛ dzibewdzifo nko na Nyankopͻn bɛma woeebu nkontaa wͻ hͻn dwumadzi ho, mbom abatowfo no so beyiyi hͻn ano wͻ dɛ wͻanntow aba yie. Asɛmpa kͻ do twe adwen gyina dɛ, obi nnyi nyimdzee biara a ͻfa no hͻn a wͻrotow aba ama no ho a dza ͻwͻ dɛ ͻyɛ nye dɛ ͻyɛ asͻr ma Nyankopͻn dɛ ͻrotow aba ama nyia odzi mu mapa wͻ Nyankopͻn enyim.\nNokwar,nokwar dɛ, Nyankopͻn tse biribiara, Ohu adze nyinara, na Onyim dza ͻwͻ akoma mu, ͻnam dɛm ntsi, obiara nnkotum ayɛ no kwaa-dan-enyi. Nyankopͻn yɛ Jama’at agyedzifo no mboa wͻ ber a wͻnam dɛm mpaabͻ yi do rotow aba apam dzibewdzifo. Ɔyɛ hɛn Jama’at hͻn kusum dɛ wͻdze mpaabͻ bedzi bano wͻ dwumadzi biara mu na abatow so wͻdze mpaabͻ dzi bano. Abatow ho nhyehyɛɛ a wͻdze nokwardzi yɛ no, Nyankopͻn hyira do. Onyia no a ͻrotow aba no wͻ dɛ oyi ͻnoara n’apɛdze na nkitahodzi akwa. Ahmadiyyafo a wͻakyɛr wͻ som yi mu no nyim iyi, na afoforfo na mbrɛntse na nkatasia wͻ dɛ wohu dɛ Jama’at abatow yɛ adze a erekamfo obi ara kɛkɛ. khalifa a osi do seisei no nna ne sipi nyinara gyina no do. Akwan bi mu no sɛ obi nya aba dodow dzi nkunyim mpo a, wͻdze gyinabew no ma obi fofor. Ɔwͻ dɛ ͻda edzi so dɛ Ameer a ͻwͻ ͻman no mu wͻ ho kwan dɛ oyi obi mpo a o’ennya aba dodow wͻ abatow no mu no.\nMbom, Ameerfo wͻ dɛ wͻgye abatow no nsunsuando dodowara to mu. Ngyiresi Aborͻkyir man mu na Europe amanamanmu, USA, Canada na Australia nhu dɛ nhyehyɛɛ ma Ameer kwan ma ͻsesa kunyimdzifo wͻ abatow mu, yi nyia ͻno noara pɛ; afe yi mu abatow dze sɛ wͻpɛ nsesa bi a, ͻwͻ dɛ wͻma Hadhrat Khalifatul Masih n’aso tse na ͻgye to mu. Mbom Pakistan na Indiafo botum dze hͻn nhyehyɛɛ no edzi dwuma. Amila Kuw (Banodzifo a wͻwͻ ͻman no mu) no dze gyedɛ Khalifa agye hͻn ato mu wͻ ͻman biara mu ansaana woesi gyina.\nNsɛmpͻw a ofi Kuran mu “……. Hom mfa awerɛhyɛmudze a wͻdze ahyɛ hom nsa no mma ewuranom…..” na iyi so twa fa dzibewdzifo no ho. Woyiyi nkorͻfo binom a, sɛ yeyi abatow to nkyɛn a, wͻdze hͻn si gyinabew bi do na dwumadzi bi ho. Mfataho bi nye Rishta Nata kyerɛwkyerɛwnyi na ndwuma bi so wͻdze nkorͻfo binom wͻ edwuma ne fa bi mu ama hͻn. Sɛ ͻba no dɛ, wͻdze binom regyina gyinabew a ͻtse dɛm a, mma Ameerfo na Sadrfo mmfa nkorͻfo a hͻnara wͻpɛ anaa wͻnye hͻn wͻ nkitahodzi. Mbom wͻnhwehwɛ Jama’at no mu yie na wͻmfa nkorͻfo a wodzi mu mapa wͻ Jama’at no mu, amba no dɛm dza nna akɛyɛ eyimpamu-adze a Islamsom yi no akwa nye no. Mbom sɛ obi yi no ho nyimpa anaa ͻdze nyɛnko bi si gyinabew bi do a ͻsɛ fata a, hͻn a wotsia no no tsia no kwa. Wongyae dɛ wͻbɛyɛ dɛm.Ɔnnyɛ bͻn dɛ ebͻtwe abɛn Ameer anaaso dzibewdzinyi na onnyi dɛ wosiw obi kwan dɛ ͻnam dɛm ntsi mma ͻnnsom Jama’at yi. Wͻakyerɛkyerɛ dɛm asɛm yi mu osiandɛ obinom kasa tsia.\nNyankopͻn ka no wͻ Kuran mu dɛ “……..hom mfa pɛrpɛryɛ mbu atsɛn…..” Sɛ wͻdze enyimhwɛ na enyimpa kͻ do a wonnkedzi pɛrpɛr ma nsɛm ahwer nhyira. Dzibewdzifo wͻ dɛ wͻdze pɛrpɛryɛ na paapaamuka dzi nsɛm a ͻfa no obiara a ͻwͻ Jama’at yi mu ho. Onnyi dɛ ͻba dɛ obi ne nyɛnko nye dɛm osimesi anaa ofi dɛm ebusua yi mu ntsi woyi no akwa wͻ pɛrpɛryɛ ho. Dɛm nsɛm yi dze ebufuw ba Jama’at yi mu. Sɛ Khalifa a osi do yi regye nsɛm bi a, nokwar a ͻwͻ nsɛm no mu no na ͻwͻ dɛ wͻkyerɛw osiandɛ wͻahyɛ hɛn dɛ….‘hom mfa pɛrpɛryɛ mbu atsɛn…..’ Sɛ wͻdze nsɛm a ͻnnyɛ nokwar kɛma Khalifa a ͻbɛma ͻ’akyerɛ n’adwen na ͻayɛ dza ͻkyea (onnyim no dɛm) na bͻn a nkorͻfo a woenndzi nokwar no ayɛ asãa no;dwumadzi biara, ndzeyɛɛ biara a wͻdze ahyɛ wo nsa no wͻ dɛ edze adwenmudahͻ na nokwardzi dzi anaa eyɛ.\nSɛ wͻdze dwumadzi bi hyɛ wo nsa a, nna ͻnnkyerɛ dɛ eyɛ ͻbirempͻn. Nokwar, ͻyɛ edwuma son a ͻwͻ dɛ wͻdze mpaabͻ yɛ. Nyankopͻn ka dɛ Ɔyɛ … “ Nyia Ɔtse biribiara, Ohu biribiara….” Otsie mpaabͻ nkanka ber a ͻnye Ne mbransɛm rebedzi ehyia. Dɛ mbrɛ Nyankopͻn hwehwɛ abatowfo hͻn kͻsu na hͻn basu mu yie no, dɛmara so na Ɔhwehwɛ dzibewdzifo hͻn ndzeyɛɛ mu yie. Sɛ dzibewdzifo amma pɛrpɛryɛ enndzi dwuma a, Nyankopͻn se dɛ wobobu ho nkontaa. Ɔyɛ obiara n’asodzi dɛ wͻdze biribi bɛhyɛ ne nsa dɛ ͻnyɛ wͻ akwan horow mu. Nkorͻfo per gyinabew ho. Sɛ wonyim mbrɛ asodzi a ͻwͻ ho no ne kɛse tse na sɛ o’enntum annyɛ a, mbrɛ Nyankopͻn enyi nnkɛgye hͻn ho asen dwumadzi nkaa no ho a nkyɛ dzibewdzifo biara anafua na ewia nyinara ͻbɛyɛ Istaghfar (serɛ bͻnfakyɛ fi Nyankopͻn hͻ). Dzibewdzifo biara wͻ dɛ ͻyɛ n’adwen dɛ sɛ wͻpam no na wͻgye no to mu a, nna noho nntͻ no bi, mbom ͻyɛ nhyɛ ma no dɛ ͻdze n’ahoͻdzen dzi dwuma dɛ mbrɛ ͻsɛ na sɛ otwa abrͻdͻ a Nyankopͻn enyi nnkɛgye noho. Dzibewdzifo biara wͻ dɛ n’enyi kua ankorankor biara ͻnye dͻm a wͻwͻ Jama’at mu nyinara ho.\nDzibewdzifo biara wͻ dɛ ne gyinabew no yie amma ͻammfa fi annka Jama’at no anaa ͻanngye dzin bͻn wͻ no do. Ɔwͻ dɛ wͻma fasusu gyina pintsiin wͻ hͻn Nyamedwuma na wiadze dwumadzi so ho. Ɔnnyɛ adze a ͻsɛ dɛ wͻka dɛ asɛm bi yɛ mara m’asɛm, ͻmmfa Jama’at no ho, ma dɛm ntsi obiara botum ayɛ dza noara ͻpɛ. Ɔwͻ dɛ dzibewdzifo biara tse ase dɛ ne nyimpadua bata dza Jama’at no enyi gye ho wͻ ne nsɛm biara ho. Dɛm suban yi wͻ dɛ ͻda dzibewdzinyi biara edzi, na nkorͻfo a wodzi do no na ͻwͻ dɛ wͻpam hͻn. Yebotum aka so dɛ ͻwͻ dɛ wͻtow aba ma nkorͻfo a wͻwͻ Taqwa (tseneneeyɛ). Sɛ yɛka dɛ Imam a ͻaba hɛn ber do yi ama hɛn Taqwa do na yedzi hɛn awerɛhyɛmudze do kyɛn biribiara a, ͻno hɛn ahyɛdze wͻ Jama’at ho no wͻ dɛ yɛdze ahwɛyie na enyiwadzen yɛ.\nNyankopͻn ka no Kuran Krͻnkrͻn mu dɛ “Na nkorͻfo a wͻyɛ ahwɛyie wͻ awerɛhyɛmudze a wͻdze ahyɛ hͻn nsa na apam no” (23:9). Dɛm mbra yi wͻ dɛ bea a obiara wͻ no ͻhwɛ no yie. Awerɛhyɛmudze nnyi dɛ wobu no totooba wͻ ne nyɛe mu. Mbom, obiara wͻ dɛ ͻyɛ ne ndwuma dzendzeendzen na ͻdze enyidahͻ so yɛ, hͻn a wͻyɛ kua wͻ hͻn ndwuma ho na ͻwͻ dɛ wͻtow aba ma hͻn dze dwumadzi hyɛ hͻn nsa. Dzibewdzifo no na ͻwͻ dɛ odzi asɛm bi a ͻyɛ nyansapͻw dɛ “ebɛka woho akͻ Nyamesɛm ho akyɛn wiadze nsɛm ho” ma akyɛn biribiara. Otsia Islam nkyerɛkyerɛ dɛ ebɛper dzibewdzi. Mbom sɛ obi nya pɛ dɛ ͻbͻsom anaa wͻdze dwuma hyɛ obi ne nsa a, ͻno ͻwͻ dɛ ehu dɛ nnkotum edzi dwuma no gyedɛ apam a ahyɛ no idzi do papaapa.\nAnohoba Messiah (ANN) no kyerɛɛ mbrɛ wosi dzi apam do. Nyankopͻn Kokroko no aka no asɛm dehye yi mu dɛ “Na nkorͻfo a wͻyɛ ahwɛyie wͻ awerɛhyɛmudze a wͻdze ahyɛ hͻn nsa na apam”…..hͻn a wonnyi dza odzi mu mapa a wͻdze kõ Nafse Ammarah (hɛn su a ͻtwe hɛn kͻ bͻn mu) ho akͻndͻ bͻn no, na wͻama wͻahyɛ hͻn amandzehu do no. Mbom bͻ mbͻdzen dɛ mbrɛ ibotum na dwendwen adze biara a ͻfa no wo awerɛhyɛmudze na Nyankopͻn N’apam ͻnye N’abͻdze ho; na bͻ mbͻdzen dɛ ebɛfa Taqwa no kwan ahorow no do. Wͻtsena dɛm kwan yi mu dɛ mbrɛ hͻn ahoͻdzen bɛma hͻn kwan. Kasafua Ra’oon (apam) a ͻwͻ asɛmsin no mu no, wͻka no wͻ Arabic kasandanenyi mu ber a obi nam akwan horow do wͻ asɛm mu a ͻnam n’ahoͻdzen na ne pɛ do dɛ adze suar dɛnara mpo a ͻbɛhyɛ no ma na onnkegyae biribi ketseketse mpo ato hͻ. Ampaara, asɛmsin yi kyerɛ dɛ agyedzifo dze ahoͻdzen a wͻwͻ nyinara fa Taqwa no kwan fɛɛfɛw no do na wͻmmpɛ dɛ wobegyae ne fa biara a ͻfa no awerɛhyɛmudze na apam ho na wͻpɛ dɛ wͻnye obiara yɛ nhyehyɛɛ wͻ ho. Wonnyi enyigye dɛ wͻbɛfrɛ hͻnho dɛ wͻyɛ nokwardzifo na wͻdzi hͻn ho nyi; ampaara wosuro adze amma wͻnnayɛ bͻn ennsuma wͻ awerɛhyɛmudze ho. Wͻkͻdo ara dwendwen hͻn ndzɛmba nyinara ho yie amma wͻannyɛ bͻn anaa wͻammfom. Dɛm ndzeyɛɛ yi nye Taqwa.\nSɛ yɛtwa no sin a woyinom nye agyedzifo a biribara nnsi hͻn ban wͻ hͻn ndzeyɛɛ mu, sɛ ͻfa Nyankopͻn ho o, sɛ ͻfa no nyimpa ho o. Nokwar, ͻnam sombͻ wͻ Nyankopͻn Kokroko enyim ho suro ntsi wͻhwɛ yie mapa wͻ awerɛhyɛmudze na apam ho. Aber biara wͻyɛ mpɛnsampɛnsamu fa hͻn awerɛhyɛmudze na apam ho na ofi ber to ber no wͻnam Taqwa do hwehwɛ hͻn tsebea mu kofekofe; wosuro dɛ bi a nna wͻayɛ mfomdo bi etsia hͻn awerɛhyɛmudze a Nyankopͻn Kokroko dze ama hͻn no; mfafakuwa nyinara; hͻn nsa tsiaba, hͻn bra, hͻn ahodze na enyimnyam na dza ͻkeka ho nyinara a Taqwa taa akyir dze dzi dwuma wͻ ne mber mu. Aber biara wͻdze wansawansayɛ a ͻkrͻn mapa dze yɛ edwuma na wͻbͻ mbͻdzen a bͻhyɛ a wͻnye Nyankopͻn Kokroko ahyɛ no wͻ ber a nna wͻregye som no ato mu no wͻbɛhyɛ no ma. Hͻn ndzeyɛɛ bi so nye dɛ, wͻbͻ hͻn ho mbͻdzen biara dze Taqwa dzi dwuma biara a nkorͻfo dze ahyɛ hͻn nsa anaa nsɛm a ͻba hͻn nsiesie ase.\nNa yɛbɛhyɛ n’anohoba nyinara ma na hɛn honamdua n’akwaa nyinara ayɛ adwuma dɛ mbrɛ ͻsɛ, tse dɛ hɛn enyiwa, asowa nsa anan nye dza ͻkeka ho nyinara ͻnye hɛn adwen nye hɛn tum nyinara bɛyɛ dza ͻfata wͻ ne aber do, na yɛbenya kokobͻ wͻ bͻn akwan nketsenketse ho na yɛahwɛ ahyɛdze a ͻwͻ dɛ yɛdzi ma hɛn enuanom. Iyi nye kwan a yɛbɛfa do ama hɛn sunsum mu ahofɛw ahyɛ ma. Nyankopͻn akyerɛ wͻ Kuran mu dɛ tseneneeyɛ tse dɛ atar. Libas-ut-taqwa dɛ mbrɛ wͻaka no wͻ Kuran mu no, iyi kyerɛ dɛ yɛbenya sunsum mu ahofɛw nye atar pa efi tseneneeyɛ mu. Tseneneeyɛ kyerɛ dɛ yɛbɛyɛ ahwɛyie wͻ ndzɛmba nketsenketse ho wͻ dza Ɔdomankoma dze ahyɛ hɛn nsa nye asodzi a ͻda hɛn do ma hɛn mfɛfo, dɛ mbrɛ hɛn ahoͻdzen botum. Kyerɛ dɛ, ͻwͻ dɛ yɛtum yɛ dza ͻda hɛn do nyinara wͻ hɛn ahoͻdzen do ’ [Brahin-e-Ahmadiyya, Part V, Ruhani Khaza’in, vol. 21, pp. 209-210 – Essence of Islam, Vol. I. pp. 347 - 348].\nSɛ Nyamesuro gyinabew annkͻ sor a, yɛnnkotum eyi asodzi a ͻda hɛn do ma Nyame nye hɛn mfɛfo nyimpa. Dzibewdzifo yɛ, tsitsiriw, ahwɛdofo ma dɛm nsɛm yi. Hadhrat Khalifatul Masih san si do bio dɛ, ͻwͻ dɛ Jama’at mba no yɛ asͻr na woyi nkorͻfo a wobedzi nokwar wͻ hͻn dwumadzi mu. Dɛm ntsi ͻwͻ dɛ obiara ma ne Nyamesuro tu kafo. Anohoba Messiah (ANN) no akyerɛ hɛn dɛ ͻwͻ dɛ yɛdze obiara ne ndzenoa ma no dɛ mbrɛ ͻfata. Sɛ yɛannyɛ dɛm a nna yɛnndzi hɛn bͻhyɛ do. Ɔwͻ dɛ obiara ma ne Nyamesuro gyinabew kͻ sor na ͻhwɛ n’abrabͻ mu yie. Okuw yi mu mba ara na woyi hͻn mu binom ma wͻbɛyɛ banodzifo. Dɛm ntsi ͻwͻ dɛ dzibewdzifo nye asͻrmba nyinara nya suban a morobobͻ edzin yi: ͻwͻ dɛ yɛhyɛ hɛn anohoba ma, sɛ kuw yi mu mba taa pon hͻn anohoba a, ͻno dzibewdzifo so bɛyɛ dɛmara. Sɛ yɛammpon hɛn anohoba a, nna yɛannyɛ hɛn asodzi ho edwuma dɛ mbrɛ ͻfata. Anohoba Messiah (ANN) no kyerɛ dɛ, ͻwͻ dɛ yɛdze obiara ne ndzenoa ma no, kansa sɛ yɛbͻkͻ ͻhaw bi mu mpo a. Islam yɛ asomdwee som na ͻkyerɛ asomdwee kwan a wͻdze yɛ adze naaso Muslimfo nndzi hͻn anohoba do. Dɛm ntsi ͻdze basabasayɛ pii aba hͻn mu. Iyi so ama bi aka Ahmadiyyafo. Anohoba a ͻwͻ dɛ yɛhyɛ no ma no nnyɛ asɛm kumaabi dɛ eguadzi ho nhyehyɛɛ. Aware so yɛ bͻhyɛ naaso nyimpa pii nndzi mu nokwar. Hadhrat Khalifatul Masih kaa dɛ me edzi kan aka dadaw dɛ nyimpa no pii wͻ hͻ a wͻyɛ Jama’at edwuma yie dɛ mbrɛ ͻsɛ naaso wͻnndzi hͻn bͻhyɛ do mma hͻn ebusuafo (yer na mba). Iyi yɛ bͻn kɛse wͻ Nyankopͻn enyim na ͻdze asotwe so ba. Nyankopͻn ka dɛ “na bͻhyɛ no dze wͻbebisa ho asɛm (17:35). Nyankopͻn akyerɛ ahotseweefo suban dɛ “na hͻn a wͻhyɛ hͻn bͻhyɛ ma sɛ wͻhyɛ bͻ a” (1:178). Sɛ Ahmadiyyafo pɛ dɛ woyi obi banodzinyi a, wͻnhwɛ mbrɛ osi dzi n’anohoba do.\nWͻaka bio so dɛ, hom pɛ dɛ hom nya asomdwee asetsena a, hom nhwɛ hom atsenka yie. Mma hom ntwitwa hom ho anantsir na mma hom nntoto hom ho edzin bͻn (49:12). Arabic kasa a wͻaka no ha yi wͻ nkyerɛmu pii. Ɔtͻ ber bi a yɛkyerɛ ebufuw dze sesa ndzeyɛɛ yɛ no yie, naaso ͻwͻ dɛ Jama’at mu dzibewdzifo no nya abotar.Ɔmmfata dɛ dzibewdzifo benya ebufuw. Ɔwͻ dɛ wͻkae dɛ Kuran se; ‘hom nkasa nkyerɛ nyimpa wͻ ahobrase mu’ (2:84). Sɛ yedzi iyinom do a nkorͻfo begyae dɛ wͻbͻ dzibewdzifo sombo. Dzibewdzifo wͻ dɛ wͻnya tsema ma hͻn ho. Onnyi dɛ ͻyɛ dɛ wiadze yi mu mpanyinfo na hͻn nkowaa. Sɛ obi yɛ mfomdo a, ͻwͻ dɛ yɛdze abotar kyerɛkyerɛ no mu.\nSuban pa kor so a ͻwͻ dɛ dzibewdzifo nya nye dɛ, ͻwͻ dɛ wͻyɛ ahwɛyie wͻ Jama’at ne sikasɛm ho wͻ aber a wͻdze reyɛ biribi. Onnyi dɛ wͻsɛe sika wͻ kwan biara do. Ɔwͻ mu dɛ asoɛe bi tsedɛ Ziafat (Ahͻhosom asoɛe), Langar (Gyaadze) nye Jalsa Salana nya sika akɛse naaso ͻwͻ dɛ wͻyɛ ahwɛyie papaapa. Ɔwͻ dɛ yɛhom sikasɛm ho nhyehyɛɛ do dɛ mbrɛ wͻnnkɛsɛe sika pii. Iyi nye kwan a wͻbɛfa do edzi nokwar wͻ dza wͻdze ahyɛ hͻn nsa no ho.Anohoba Messiah (ANN) no ennya haw dɛ yɛnnkenya sika, mbom hͻn a wͻbɛhwɛ sika yi do yie na ohia no. Dzibewdzinyi ne suban pa kor so nye dɛ obeyi nsɛm hun nyinara akwa. Mpo iyi hia ma agyedzifo nyinara na mbom edzikanfo tsitsiriw no wͻdɛ wͻyɛ iyi ho fasusu. Nyankopͻn aka dɛ “na hͻn a woyi nsɛm hun akwa no” (23:4). Ɔwͻ dɛ dzibewdzifo no gyinabew kͻ sor yie. Onnyi dɛ wodzi nsɛm hun ekyir anaa wͻtsena bea a worisi nyimpa binom atwetwe. Ɔto fa bi a dzibewdzifo so tum hyia si nkorͻfo bi atwetwe. Ɔwͻ dɛ yeyi iyi fi hɛn akoma mu. Onnyi dɛ dzibewdzifo tsena bea a woridzi Nyankopͻn ho fɛw.\nAnohoba Messiah (ANN) no ka dɛ, dɛ yɛbɛtwe hɛn ho efi nsɛm hun ho no yɛ agyedzifo suban. Sɛ obi yɛ mfomdo a, ͻwͻ dɛ yɛdze abotar nye ͻdͻ kyerɛkyerɛ no mu na mbom mma yɛnnyɛ dɛ mbrɛ wiadze ahenfo wosi bisabisa hͻn nsɛm no. Sɛ obi renndzi mbra bi do a, ͻwͻ dɛ wͻka ho asɛm kyerɛ no anaaso wͻkɛka kyerɛ mpanyimfo. Onnyi dɛ yɛma mpaapaamu bɛda hɛn ntamu. Dzibewdzifo wͻ dɛ wͻhwɛ ahͻho yie na wͻgye hͻn awaawaa etuu. Obiara a ͻbɛba hɛn asoɛe no ͻwͻ dɛ yɛma no enyidze na yɛma no egua ma ͻtsena ase. Asɛm yi ho hia papaapa ara yie. Ɔwͻ dɛ onyia no sͻr na okyia ͻhͻho no. Ɔwͻ dɛ dzibewdzifo a woeyi hͻn no dzi dɛm nsɛm yi do. Dɛmara so na ͻwͻ dɛ edwumayɛfo nkaa no nyinara so yɛ. Iyi mma hɛn enyimnyam do nntsew na mbom ͻto hɛn enyimnyam mu.\nAhobrase yɛ adze a Ahmadiyyanyi biara wͻ dɛ onya nkanka dzibewdzifo. Wͻaka dɛ: “Na mma nnantsew asaase yi do ahantan mu” (17:38). Nyankopͻn mmpɛ ahomemado wͻ nyimpa mu. Dɛm ntsi Nyankopͻn nnkɛpɛ mprempren ahomemado wͻ hͻn a ͻnam Ɔno ntsi wͻdze hͻnho ma wͻ dwumadzi ho. Dɛm tsebea yi wͻ dɛ dzibewdzifo biara nya no pɛpɛɛpɛ. Adze kor so a ohia ma nkanka hͻn a wͻdze dwumadzi ahyɛ hͻn nsa a ͻfa no adwenkyerɛ na nsiesie ho a ͻtse dɛ Islahi Apamfo (Islahi Committee) anaa Qadha Board. Ɔwͻ dɛ wͻkaakaa Nyankopͻn ne mbra “…..hom ndzi pɛrpɛr aber biara, ͻno na ͻbɛn tseneneeyɛ” (5:9). Ɔwͻ dɛ wͻdze paapaamuka na pɛrpɛr si gyina biara. Ɔtͻfabi a, wͻdze nsɛm bi a woesi no gyina kɛma Hadhrat Khalifatul Masih nna wͻnnyɛɛ nhwehwɛmu yie ma ͻba no dɛ hͻn a asɛm no fa hͻn ho no tseetsee. Gyinasi biara a wͻnam Shariah do si no wͻ dɛ wͻkyerɛmu pefee. Qazisfo wͻ dɛ wͻhwɛ iyi yie papaapa.\nBeebiara a akͻhweaban na ehiafo wͻ no, Jama’at wͻ dɛ ͻkͻ hͻn mboa. Ɔyɛ Ameerfo na dzibewdzifo hͻn dwuma son dɛ wͻfa ahom a wͻwͻ no do hwɛ hͻn.Ɔfa no iyi ho no onnkehia dɛ ͻyɛ aserɛdze ansaana wͻakͻ hͻn mboa. Mbom, ͻto ber to ber no, ͻwͻ dɛ wͻhwehwɛ mu adze. Ahyɛdze son a ͻda Ameerfo, Sadrfo na dzibewdzifo biara do nye: Hom nkyerɛkyerɛ dza ͻyɛ papa na hom mbra bͻn (3:111). Ɔwͻ dɛ wͻdze iyi to hͻn adwen do aber biara. Ampaara, yebotum edzi iyi do ber a yɛahwehwɛ hɛn ndzeyɛɛ mu na yɛama hɛn nsɛm edzi mu, na yɛenya ͻdͻ na Nyankopͻn ho suro na yɛahwehwɛ Taqwa n’akwan no a Nyankopͻn atwe hɛn adwen egyina do no. Ɔfa no iyi ho no, Anohoba Messiah (ANN) no kaa no ber bi dɛ; Taqwa nkyerɛ dɛ ibeyi bͻn kumaabi akwa na afa papayɛ kumaabi. Mbom, Taqwa ase nye dɛ ibeyi bͻn ketseketse biara akwa na afa papayɛ biara.\nHadhrat Khalifatul Masih dze ne Nyamesɛmka rokͻ ewie no, ͻkaa dɛ “Iyinom nye gyinabew a ohia dɛ yɛfa do ama yɛayɛ papa na yɛeyi dza ͻyɛ bͻn no akwa na yɛahyɛ hɛn apam no mã. Kɛtseankyɛ Allah Kokroko no ama Jama’at ͻnye dzibewdzifo, hͻn a wͻapam hͻn nna hͻn a wͻrebɛpam hͻn no, ͻnye emi eetum ahyɛ hɛn awerɛhyɛmudze ͻnye hɛn apam mã. Sɛ wontwewontwe bi si a, wͻdze Taqwa siesie, sɛ dɛm nsiesie no tsia hɛn mpo a [Wͻkyerɛ ase fii Kuran Krͻnkrͻn ne Tafseer Nkyerɛasee a Anohoba Messiah kyerɛwee no Vol III, pp. 366 – 367].Onyimpa no sunsum mu ahoͻfɛw nye dɛ ebɛnantsew kwan tsenenee fɛɛfɛw no mu. Iyinom nye ndzɛmba a wͻyɛ sunsum mu ahoͻfɛw. Ɔda edzi dɛ ebotum enya adwentsimii wͻ Nyankopͻn awerɛhyɛmudze no ho.


NNIPA binom bɔ mpae nanso wontumi nhu sɛ Onyankopɔn wɔ hɔ. Adɛn nti na wɔn tirim nteɛ wɔn? Ebia amanehunu pii a ɛwɔ wiase no ntia. Aba wo tirim pɛn ama woabisa sɛ, Adɛn nti na Onyankopɔn ama kwan ama yehu amane?\nSɛnea yɛte a bɔne wɔ yɛn ho na yehu amane yi, wugye di sɛ Onyankopɔn hyɛɛ da bɔɔ yɛn saa? Ɛbɛyɛ den sɛ yebenya obu ama onyame a ɔbɛbɔ nnipa sɛ wommehu amane. Wo de susuw saa asɛm yi ho: Sɛ wokɔto sɛ kar mono bi si hɔ fɛfɛɛfɛ na wuhu sɛ ɛho baabi amoa a, wobɛka sɛ nea ɔyɛɛ kar no na ɔhyɛɛ da yɛɛ no saa anaa? Worenka saa da! Nea wobɛka ara ne sɛ, bere a ɔyɛɛ kar no, na ɛnte saa; ɛbɛyɛ sɛ obi na wasɛe no anaa biribi na amoa no.\nYɛn nso sɛ yɛhwɛ sɛnea biribiara ahyehyɛ pɛpɛɛpɛ wɔ abɔde mu nanso nneɛma ayɛ basaa wɔ asase so na nnipa suban asɛe no a, dɛn na yɛbɛka? Bible kyerɛ sɛ bere a Onyankopɔn bɔɔ nnipa baanu a wodi kan no, na bɔne nni wɔn ho. Akyiri yi na wɔn ankasa sɛee wɔn kwan. (Deuteronomium 32:4, 5) Nanso nea ɛyɛ anigye ne sɛ Onyankopɔn ahyɛ bɔ sɛ obesiesie nea asɛe no na wasan ama nnipa a wotie n’asɛm ayɛ pɛ bio. Saa na ɛte de a, ɛnde adɛn nti na wama akyɛ saa?\nAdɛn Nti na Akyɛ Saa?\nƐno ho mmuae gyina asɛmmisa foforo so. Ɛno ne sɛ: Hena na ɛsɛ sɛ odi nnipa so? Yehowa ammɔ nnipa sɛ wonni wɔn ho so. Ɔno mmom na na obedi wɔn so. Bible ankasa ka sɛ: “Enni onipa nsam, sɛnea ɔnam a obetutu n’anammɔn.” (Yeremia 10:23) Awerɛhosɛm ne sɛ nnipa baanu a wodi kan no tew atua tiaa Onyankopɔn tumidi. Wɔn asoɔden no ma wɔbɛyɛɛ abɔnefo. (1 Yohane 3:4) Esiane sɛ wɔbɛyɛɛ abɔnefo nti wɔde amanehunu baa wɔne wɔn mma so.\nYehowa ama nnipa kwan ma wɔadi wɔn ho so mfe mpempem pii, na nea asisi no kyerɛ sɛ nnipa ntumi nni wɔn ho so yiye. Ɛda adi sɛ nnipa nniso nyinaa de amanehunu ba. Emu biako mpo ntumi nyii akokoakoko, nsɛmmɔnedi, ntɛnkyea, ne ɔyare mfii hɔ.\nDɛn na Onyankopɔn Bɛyɛ De Ayi Amanehunu Afi Hɔ?\nBible hyɛ bɔ sɛ ɛrenkyɛ Onyankopɔn de wiase foforo a trenee wom bɛba. (2 Petro 3:13) Wɔn a woyi wɔn yam dɔ wɔn nuanom na wɔdɔ Onyankopɔn no nkutoo na wobenya kwan atena hɔ.—Deuteronomium 30:15, 16, 19, 20.\nBio nso, Bible ka sɛ “atemmu” da a ɛreba no, Onyankopɔn beyi amanehunu ne wɔn a wɔde ba no afi hɔ. (2 Petro 3:7) Ɛno akyi no, Yesu Kristo a Onyankopɔn apaw no no bedi asoɔmmerɛwfo so hene. (Daniel 7:13, 14) Dɛn na Yesu ahenni no de bɛba? Bible ka sɛ: “Ahobrɛasefo benya asase no adi, na wɔagye wɔn ani asomdwoe bebree mu.”—Dwom 37:11.\nAtua a nnipa atew atia “nkwa nsuti” Yehowa no akɔfa ɔhaw pii aba; ebi ne ɔyare, mpanyinyɛ ne owu. (Dwom 36:9) Nanso ɔsoro Hene Yesu beyi saa ɔhaw no nyinaa afi hɔ. Wɔn a wobegye Yesu ahenni no atom no, wɔbɛsa wɔn nyinaa yare. Sɛ Ahenni no ba a, Bible bɔhyɛ a edidi so yi bɛba mu:\n◼ “Ɔmanfo no mu biara renka sɛ: ‘Meyare.’ Wɔde asase no sofo bɔne befiri wɔn.”—Yesaia 33:24.\n◼ ‘Onyankopɔn bɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.’—Adiyisɛm 21:4.\nSo ɛnyɛ awerɛkyekye sɛ yebehu sɛ Onyankopɔn bɛma amanehunu nyinaa afi hɔ nnansa yi ara? Seesei de, wama amanehunu ho kwan, nanso ɛno nkyerɛ sɛ yɛbɔ mpae a, ɔrentie.\nOnyankopɔn wɔ hɔ. Wokasa a, ɔte, na wusi apini di abooboo nso a, egu n’asom. Onim sɛ ɛtɔ da a wo tirim nteɛ wo wɔ nneɛma bi ho na wudi yaw, nanso ɛyɛ ne koma so ade sɛ obeyi ne nyinaa afi hɔ.\nShare Share Adɛn na Mpaebɔ Tiefo no Ma Yehu Amane?\nw12 7/1 kr. 6-8